open-index/open-wikipedia-markdown huggingface dataset:
మహ్మద్ కరీమున్నీసా

**మహ్మద్‌ కరీమున్నీసా** ఆంధ్రప్రదేశ్ రాష్ట్రానికి చెందిన రాజకీయ నాయకురాలు, ఆంధ్రప్రదేశ్ శాసనమండలి సభ్యురాలు.
## జననం, కుటుంబం
మహ్మద్‌ కరీమున్నీసా 1966 జూన్ 6లో ఆంధ్రప్రదేశ్ రాష్ట్రం, కృష్ణా జిల్లా, విజయవాడలో షేక్ రసూల్, షేక్ మల్లింబీ దంపతులకు జన్మించింది. ఆమె భర్త పేరు ఎండి సలీం. ఆమెకు ఐదుగురు పిల్లలు ఉన్నారు.

## రాజకీయ జీవితం
కరీమున్నీసా కాంగ్రెస్ పార్టీ ద్వారా రాజకీయాల్లోకి వచ్చి, వైఎస్ఆర్సీపీ పార్టీ స్థాపించిన నాటి నుండి పార్టీ కార్యక్రమాల్లో క్రియాశీలకంగా పాల్గొంది. ఆమె విజయవాడ మున్సిపల్ కార్పొరేషన్ నుండి 56వ డివిజన్‌ కార్పొరేటర్ గా పనిచేసింది. మహ్మద్‌ కరీమున్నీసాను వైఎస్సార్‌సీపీ తరపున ఎమ్మెల్సీ అభ్యర్థిగా ముఖ్యమంత్రి వై.ఎస్. జగన్మోహన్ రెడ్డి 2021 ఫిబ్రవరి 25న ఖరారు చేశాడు. ఆమె శాసనసభ్యుల కోటాలో ఎమ్మెల్సీగా ఏకగ్రీవం అయినట్లు 2021 మార్చి 8న ఎమ్మెల్సీ ఎన్నికల రిటర్నింగ్‌ అధికారి తెలిపాడు. ఆమె శాసనసభ్యురాలిగా 2021 ఏప్రిల్ 1న ప్రమాణ స్వీకారం చేసింది.
## మరణం
ఎండీ కరీమున్నిసా 2021 నవంబరు 19న విజయవాడలోని తన స్వగృహంలో రాత్రి 11.30 గంటల సమయంలో ఛాతిలో నొప్పి రావడంతో కుటుంబసభ్యులు ఆమెను ఆస్పత్రికి తరలించగా చికిత్స పొందుతూనే గుండెపోటుతో మరణించింది.

## మూలాలు

వర్గం:1966 జననాలు
వర్గం:2021 మరణాలు
వర్గం:కృష్ణా జిల్లా వ్యక్తులు
వర్గం:వై.యస్.ఆర్. కాంగ్రెస్ పార్టీ రాజకీయ నాయకులు
పోర్ట్ ట్రస్ట్ డైమండ్ జూబ్లీ స్టేడియం

**పోర్ట్ ట్రస్ట్ డైమండ్ జూబ్లీ స్టేడియం**, విశాఖపట్నంలో ఉన్న స్టేడియం. సుందరమైన కొండల మధ్య ఉన్న ఈ స్టేడియంలో, 18 అండర్ -19 మ్యాచ్‌లు జరిగాయి. స్టేడియంలో రెండు అంచెల నిర్మాణంలో కూర్చునే ప్రదేశంతో సంబంధం లేకుండా మ్యాచ్ చూసేవిధంగా రూపొందించబడింది. ప్రస్తుతం దీనిని ప్రధానంగా క్రికెట్ మ్యాచ్‌లకు ఉపయోగిస్తున్నారు. 

## చరిత్ర
1993లో నిర్మించబడిన ఈ స్టేడియంలో 5,000 సీట్ల సామర్థ్యం ఉంది.

## మ్యాచ్‌ల వివరాలు
ఈ స్టేడియంలో ఫుట్‌బాల్, క్రికెట్, ఇతర క్రీడల మ్యాచ్‌లను జరుగుతాయి. 1993లో ఆంధ్రా-గోవా క్రికెట్ జట్ల మధ్య జరిగిన రంజీ ట్రోఫీ మ్యాచ్కు ఆతిథ్యం ఇచ్చింది. ఇండియా ఎ -న్యూజిలాండ్ ఎ క్రికెట్ జట్ల మధ్య ఫస్ట్ క్లాస్ మ్యాచ్ కూడా ఇక్కడ జరిగింది. 1993లో ఆంధ్రా- గోవా క్రికెట్ జట్ల మధ్య 12 లిస్ట్ ఎ మ్యాచ్‌లు జరిగాయి.

2005లో ఆఫ్రో-ఆసియా అండర్ -19 కప్ కు సంబంధించిన అండర్ -19 క్రికెట్ మ్యాచ్ లు ఈ స్టేడియంలో జరిగాయి. భారత జాతీయ అండర్ -19 క్రికెట్ జట్టు బంగ్లాదేశ్ జాతీయ అండర్ -19 క్రికెట్ జట్టుతో ఇక్కడ మ్యాచ్ జరిగింది.

## సభ్యత్వం
ఇందులోని స్టేడియంల వాడకానికి సభ్యత్వం (గేట్ పాస్ కార్డు) అవసరం ఉంటుంది. సభ్యత్వ రుసుము సంవత్సరానికి 300 రూపాయలు. సభ్యత్వం కోసం ప్రతినెల రెండవ శనివారం రోజున నేరుగా స్టేడియంలో ఉదయం 8:00 - 10:00 ల మధ్య నమోదు చేసుకోవచ్చు.

## మూలాలు

వర్గం:1993 స్థాపితాలు
వర్గం:విశాఖపట్నం లోని క్రీడా మైదానాలు
దువ్వాడ శ్రీనివాస్

**దువ్వాడ శ్రీనివాస్** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2021 మార్చిలో ఎమ్మెల్యే కోటాలో ఆంధ్రప్రదేశ్ శాసనమండలికి ఎమ్మెల్సీగా ఎన్నికయ్యాడు.

## జననం, విద్యాభాస్యం
దువ్వాడ శ్రీనివాస్ ఆంధ్రప్రదేశ్ రాష్ట్రం, శ్రీకాకుళం జిల్లా, టెక్కలిలో 1964లో దువ్వాడ కృష్ణమూర్తి, లీలావతి దంపతులకు జన్మించాడు. ఆయన కాకినాడ పీఆర్‌ కళాశాలలో ఎంఏ ఇంగ్లీషు లిటరేచర్ పూర్తి చేసి, బీఎల్‌ చేసి లాయర్ పట్టా అందుకున్నాడు.

## రాజకీయ జీవితం
దువ్వాడ శ్రీనివాస్‌ కాంగ్రెస్ పార్టీ ద్వారా రాజకీయాల్లోకి వచ్చాడు. ఆయన 2001లో శ్రీకాకుళం జిల్లా యువజన కాంగ్రెస్‌ కార్యదర్శిగా, 2006లో శ్రీకాకుళం జిల్లా పరిషత్‌ వైస్‌ చైర్మన్‌గా పనిచేశాడు. దువ్వాడ శ్రీనివాస్‌ 2009లో కాంగ్రెస్‌ పార్టీకి రాజీనామా చేసి చిరంజీవి ఏర్పాటు చేసిన ప్రజారాజ్యం పార్టీలో చేరి 2009లో జరిగిన అసెంబ్లీ ఎన్నికల్లో టెక్కలి నియోజకవర్గం నుండి పోటీ చేసి ఓటమిపాలై, 36552 ఓట్లతో మూడవస్థానంలో నిలిచాడు. దువ్వాడ శ్రీనివాస్‌ వైఎస్సార్ కాంగ్రెస్ పార్టీలో చేరి 2014లో టెక్కలి నియోజకవర్గం అసెంబ్లీకి పోటీ చేసి 8387 ఓట్ల తేడాతో, 2019లో శ్రీకాకుళం లోక్‌సభ నియోజకవర్గం స్థానానికి వైఎస్సార్‌సీపీ తరఫున పోటీ చేసి 6,653 ఓట్ల తేడాతో ఓటమి పాలయ్యాడు.

దువ్వాడ శ్రీనివాస్ ను వైఎస్సార్‌సీపీ తరపున ఎమ్మెల్సీ అభ్యర్థిగా ముఖ్యమంత్రి వై.ఎస్. జగన్మోహన్ రెడ్డి 2021 ఫిబ్రవరి 25న ఖరారు చేశాడు. ఆయన శాసనసభ్యుల కోటాలో ఎమ్మెల్సీగా ఏకగ్రీవం అయినట్లు 2021 మార్చి 8న ఎమ్మెల్సీ ఎన్నికల రిటర్నింగ్‌ అధికారి తెలిపాడు. ఆయన శాసనసభ్యుడిగా 2021 ఏప్రిల్ 1న ప్రమాణ స్వీకారం చేశాడు. 

దువ్వాడ శ్రీనివాస్‌‍ పార్టీ క్రమశిక్షణను ఉల్లంఘించినట్లు ఫిర్యాదులు రావడంతో పార్టీ క్రమశిక్షణ కమిటీ సిఫార్సుల మేరకు ఆయనను పార్టీ నుంచి సస్పెండ్ చేసినట్లు 2025 ఏప్రిల్ 22న వైఎస్సార్ కాంగ్రెస్ పార్టీ ప్రకటన విడుదల చేసింది.

## మూలాలు

వర్గం:1967 జననాలు
వర్గం:శ్రీకాకుళం జిల్లా రాజకీయ నాయకులు
వర్గం:జీవిస్తున్న ప్రజలు
గుండుమల తిప్పేస్వామి

**గుండుమల తిప్పేస్వామి** ఆంధ్రప్రదేశ్ రాష్ట్రానికి చెందిన రాజకీయ నాయకుడు, మాజీ ఎమ్మెల్సీ. ఆయన ప్రస్తుతం ఆంధ్రప్రదేశ్ తెలుగుదేశం పార్టీ రాష్ట్ర ఉపాధ్యక్షుడిగా ఉన్నాడు.

## జననం, విద్యాభాస్యం
గుండుమల తిప్పేస్వామి 1960 జనవరి 03లో ఆంధ్రప్రదేశ్ రాష్ట్రం, అనంతపురం జిల్లా, మడకశిర మండలం, గుండుమల గ్రామంలో తిగళప్ప, బాలమ్మ దంపతులకు జన్మించాడు. ఆయన కర్ణాటక రాష్ట్రం, బెంగళూరు, తుంకూర్ లోని సిద్ధగంగా కాలేజీలో 1985లో బీఎస్సీ పూర్తి చేసి, 1989లో బెంగళూరు లోని ఎస్.జె.ఆర్ కాలేజ్ నుండి ఎల్‌ఎల్‌బీ పూర్తి చేశాడు.

## రాజకీయ జీవితం
గుండుమల తిప్పేస్వామి 1987లో కాంగ్రెస్ పార్టీ ద్వారా రాజకీయాల్లోకి వచ్చి, 2001లో జరిగిన స్థానిక సంస్థ ఎన్నికల్లో రొల్ల జెడ్పీటీసీ సభ్యుడిగా ఎన్నికై, 2005లో అనంతపురం జిల్లా పరిషత్ ఛైర్మన్‌గా ఎన్నికయ్యాడు. గుండుమల తిప్పేస్వామి 2007లో కాంగ్రెస్ పార్టీ తరపున ఆంధ్రప్రదేశ్ శాసనమండలికి శాసనసభ్యుల కోటాలో తొలిసారి ఎమ్మెల్సీగా ఎన్నికయ్యాడు. ఆయన 2009 ఏప్రిల్లో ఎమ్మెల్సీగా రెండో సారి ఎన్నికయ్యాడు. తిప్పేస్వామి 2010 జూన్ లో అసెంబ్లీ బీసీ వెల్ఫేర్ కమిటీ చైర్మన్‌గా తొలిసారి ఎన్నికై తిరిగి 2010 జూన్ లో రెండో సారి చైర్మన్‌గా పనిచేశాడు.

గుండుమల తిప్పేస్వామి ఉమ్మడి ఆంధ్రప్రదేశ్ రాష్ట్ర విభజన అనంతరం 2014 మార్చి 15లో కాంగ్రెస్ పార్టీకి రాజీనామా చేసి తెలుగుదేశం పార్టీలో చేరాడు.
ఆయన 2015లో మూడో సారి టీడీపీ ప్రభుత్వంలో ఎమ్మెల్యే కోటాలో ఎమ్మెల్సీగా ఎన్నికై 2021 మార్చి 30 వరకు ఎమ్మెల్సీగా పనిచేశాడు. తిప్పేస్వామి 2015 మార్చిలో మూడవసారి అసెంబ్లీ బీసీ వెల్ఫేర్ కమిటీ చైర్మన్‌గా నియామితుడయ్యాడు. ఆయన ప్రస్తుతం ఆంధ్రప్రదేశ్ తెలుగుదేశం పార్టీ రాష్ట్ర ఉపాధ్యక్షుడిగా ఉన్నాడు.

## మూలాలు

వర్గం:1960 జననాలు
వర్గం:అనంతపురం జిల్లా రాజకీయ నాయకులు
వర్గం:అనంతపురం జిల్లా వ్యక్తులు
సౌత్ కోస్ట్ రైల్వే స్టేడియం

**సౌత్ కోస్ట్ రైల్వే స్టేడియం**, ఆంధ్రప్రదేశ్ రాష్ట్రంలోని విశాఖపట్నంలో ఉన్న స్టేడియం. ఫుట్‌బాల్, క్రికెట్, ఇతర క్రీడల మ్యాచ్‌లను నిర్వహించడానికి ఈ స్టేడియంను ఉపయోగిస్తారు.

## చరిత్ర
1964లో ఆంధ్రా - హైదరాబాద్ క్రికెట్ జట్ల మధ్య మ్యాచ్ జరిగినపుడు ఈ స్టేడియం ఫస్ట్ క్లాస్ మ్యాచ్‌లను నిర్వహించింది. ఇందులో మరో ఏడు ఫస్ట్ క్లాస్ మ్యాచ్‌లు జరిగాయి. చివరిసారిగా 1997/98 రంజీ ట్రోఫీలో ఆంధ్రా-గోవా క్రికెట్ జట్టు మధ్య మ్యాచ్ జరిగింది.

1997 నుండి 2002 వరకు ఈ స్టేడియంలో ఆరు లిస్ట్ ఎ మ్యాచ్‌లు కూడా జరిగాయి. అప్పటి నుండి ఈ స్టేడియం ఫస్ట్-క్లాస్ కాని మ్యాచ్‌లను నిర్వహించింది.

## మూలాలు

వర్గం:విశాఖపట్నం లోని క్రీడా మైదానాలు
వర్గం:1964 స్థాపితాలు
వర్గం:మైదానాలు
హిందూస్తాన్ జింక్ లిమిటెడ్ గ్రౌండ్

**హిందూస్తాన్ జింక్ లిమిటెడ్ గ్రౌండ్**, ఆంధ్రప్రదేశ్ రాష్ట్రంలోని విశాఖపట్నంలో ఉన్న క్రికెట్ గ్రౌండ్.

## చరిత్ర
2002లో స్థాపించబడిన ఈ గ్రౌండ్, హిందుస్తాన్ జింక్ లిమిటెడ్ యాజమాన్యంలో ఉంది.

## మ్యాచ్‌ల వివరాలు
2007లో ఇక్కడ ఐదు ఇంటర్-స్టేట్ టి 20 ఛాంపియన్‌షిప్ మ్యాచ్‌లు జరిగాయి. అప్పటినుండి ఇది ట్వంటీ 20 క్రికెట్‌కు ప్రత్యేకంగా నిలుస్తోంది. 2009లో నాలుగు సయ్యద్ ముష్తాక్ అలీ ట్రోఫీ మ్యాచ్‌లు జరిగిన తరువాత మళ్ళీ అటువంటి క్రికెట్ మ్యాచ్‌ల కోసం ఈ గ్రౌండ్ ను ఉపయోగించడం లేదు. రాష్ట్రంలో అండర్ ఏజ్ క్రికెట్‌కు ఈ గ్రౌండ్ పేరొందింది.

## మూలాలు

వర్గం:విశాఖపట్నం లోని క్రీడా మైదానాలు
వర్గం:2002 స్థాపితాలు
వర్గం:మైదానాలు
ఉపాధ్యాయుల సూర్యనారాయణ రావు

thumb|ఉపాధ్యాయుల సూర్యనారాయణ రావు
**ఉపాధ్యాయుల సూర్యనారాయణ రావు** (1923–1971)  తెలుగు నాటక రచయిత,  జర్నలిస్ట్, ఆంధ్రప్రదేశ్ లోని విజయనగరంలో నివసించి, జర్నలిస్టుగా పనిచేశాడు. అతను హరికథా పితామహ బిరుదాంకితుడైన  అజ్జాడ ఆదిభట్ల నారాయణ దాసు మనవడు. అతను పాఠశాల విద్యకు మధ్యలో వదిలిపెట్టి సాహిత్యం, చరిత్ర, తత్వశాస్త్రంలో స్వీయ అభ్యసనం చేసాడు. అతను తెలుగు భాషా వేదికతో చురుకుగా పనిచేసాడు. అతను శ్రీ విజయరామ నాటక కళా పరిషత్ వ్యవస్థాపక సభ్యులలో ఒకడు. ఈ సంస్థ  క్రమం తప్పకుండా నాటక పోటీలను నిర్వహించింది. నాటక పోటీలకు న్యాయమూర్తిగా అతనిని ఇతర నిర్వాహకులు తరచూ  ఆహ్వానించేవారు. అతను ప్రారంభ సంవత్సరాల్లో ప్రజ సోషలిస్ట్ పార్టీతో సంబంధం కలిగి ఉన్నాడు.

రూపవాణి (మద్రాసు నుండి ప్రచురించబడిన తెలుగు చలనచిత్రం, రాజకీయ మాస పత్రిక),  స్వతంత్ర (మద్రాస్ నుండి తెలుగు, ఆంగ్లంలో ప్రచురించబడిన రాజకీయ పత్రిక) కోసం ఫ్రీలాన్సర్ గా తన జర్నలిస్ట్ వృత్తిని ప్రారంభించాడు. తరువాతి సంవత్సరాల్లో అతను జ్యోతికి (విజయవాడ నుండి ప్రచురించబడిన తెలుగు వారపత్రిక, రాజకీయ టాబ్లాయిడ్) కథనాలను కూడా అందించాడు. అతను ఆంధ్ర ప్రభ , ఇండియన్ ఎక్స్‌ప్రెస్ కోసం 1962 నుండి 1971 వరకు కరస్పాండెంట్‌గా పనిచేశాడు. 1960 లలో అతను స్థానిక వారపత్రిక ది అడ్వర్టైజర్ యొక్క అసోసియేట్ ఎడిటర్‌గా పనిచేశాడు. అతను తెలుగులో  నవనీతం అనే పత్రికకు సంపాదకీయం చేసి ప్రచురించాడు.

సూర్యనారాయణ రావు (ఉపాధ్యాయుల లేదా పాఠకులకు "ఊసు") వ్యంగ్య రచనలకు ప్రసిద్ది. ది అడ్వర్టైజర్ పత్రిక ప్రత్యేక సంచికలో, "నా కాలంలో గురజాడ జాడలు" అనే గురజాడ అప్పారావుతో ఊహాత్మక ఇంటర్వ్యూను ప్రచురించాడు.

అతను రవీంద్రనాథ్ ఠాగూర్ రచించిన  "కాబూలివలా" ను  తెలుగు వేదికగా షాడో నాటకంగా అనువదించాడు.   అతని మరో నాటకం, విజయనగర వైభవము ఆల్ ఇండియా రేడియోలో దాని ఫర్ యూనివర్సిటీస్ కార్యక్రమంలో ప్రసారం చేయబడింది. అతను సోమర్సెట్ మౌఘం యొక్క నాటకం పెనెలోప్ ను తెలుగులోకి పంకజాక్షిగా అనువదించాడు, ఇది ఆంధ్రప్రభ వారపత్రికలో ధారావాహికగా ప్రచురిచ్మబడింది. తరువాత ఇది పుస్తక రూపంలో ప్రచురించబడింది. అతను తెలుగులోకి అనువదించాడు.

## మూలాలు

* The Registrar of Newspapers of India, Government of India lists *NAVANITHAM* as a monthly published by U Suryanarayana Rao in Vizianagaram. It also lists *The Advertiser* as a weekly published by K Nageswara Rao in the same district.

వర్గం:1923 జననాలు
వర్గం:1971 మరణాలు
వర్గం:తెలుగు నాటక రచయితలు
వర్గం:విజయనగరం జిల్లా పాత్రికేయులు
హైదరాబాద్ హంటర్స్

**హైదరాబాద్ హంటర్స్**, ప్రీమియర్ బ్యాడ్మింటన్ లీగ్ (పిబిఎల్) కు చెందిన బ్యాడ్మింటన్ జట్టు. ఎజైల్ ఎంటర్టైన్మెంట్ ప్రైవేట్ లిమిటెడ్ యాజమాన్యంలోని ఈ జట్టు హైదరాబాదులోని గచ్చిబౌలి ఇండోర్ స్టేడియంలో ఆడుతుంది. ఈ జట్టుకు ప్రపంచ ఛాంపియన్ పి.వి. సింధు నాయకత్వం వహిస్తోంది.
## ప్రస్తుత జట్టు

## భాగస్వామ్యులు
# ప్రిన్సిపాల్ స్పాన్సర్: అభి బస్
# కో-స్పాన్సర్: బిర్లా ఎ1
# అసోసియేట్ స్పాన్సర్: టీ వాలెట్

## మూలాలు

## బయటి లింకులు
*  హైదరాబాద్ హంటర్స్ అధికారిక వెబ్సైటు
హైదరాబాద్ గోల్ఫ్ క్లబ్

**హైదరాబాద్ గోల్ఫ్ క్లబ్**, హైదరాబాదులోని గోల్కొండ కోటకు సమీపంలో ఉన్న 18 రంధ్రాల గోల్ఫ్ కోర్సు. తెలంగాణ రాష్ట్ర పర్యాటక అభివృద్ధి సంస్థ, హైదరాబాద్ గోల్ఫ్ అసోసియేషన్ కలిసి ఈ ప్రాజెక్ట్ రూపొందించారు. హైదరాబాదులోని మొదటి, ఏకైక పబ్లిక్ గోల్ఫ్ కోర్సు ఇది.

## చరిత్ర
1992లో ఈ హైదరాబాద్ గోల్ఫ్ క్లబ్ ఏర్పడింది. హైదరాబాదు మెట్రోపాలిటన్ ప్రాంతం, దాని పరిసరాలలోని ప్రజలకు అందుబాటులో ఉండేవిధంగా అంతర్జాతీయ ప్రమాణాలతో దీనిని నిర్మించారు.

## ప్రాంతం
చారిత్రాత్మక గోల్కొండ కోటకు సమీపంలో, కుతుబ్ షాహి సమాధులకు ఎదురుగా ఈ హైదరాబాద్ గోల్ఫ్ క్లబ్ ఉంది.

## సౌకర్యాలు
6057 గజాల విస్తీర్ణంలో 18 రంధ్రాలతో, పార్ 71 గోల్ఫ్ కోర్సు ఇది. నీటి వనరులు, విస్తారమైన ఆకుకూరలతో పాటు గోల్ఫ్ అకాడమీ, డ్రైవింగ్ రేంజ్, క్లబ్ హౌస్ వంటి శిక్షణా సౌకర్యాలు కూడా ఇక్కడ ఉన్నాయి.

## పురస్కారాలు

* 2022లో తెలంగాణ పర్యాటకరంగం ఏకంగా నాలుగు జాతీయ స్థాయి అవార్డులు సాధించి, నాలుగు అవార్డులు గెలుచుకొన్న ఏకైక రాష్ట్రంగా తెలంగాణ నిలిచింది. హైదరాబాద్‌ గోల్ఫ్‌ క్లబ్‌ దేశంలోనే ఉత్తమ గోల్ఫ్‌ కోర్స్‌ అవార్డును గెలుచుకుంది. 2022 సెప్టెంబరు 27న ఢిల్లీలోని విజ్ఞాన్‌భవన్‌లో ఇండియా టూరిజం ఆధ్వర్యంలో నిర్వహించిన ప్రపంచ పర్యాటక దినోత్సవ వేడుకల్లో భారత ఉపరాష్ట్రపతి జగదీప్‌ ధన్కర్‌ చేతులు మీదుగా తెలంగాణ రాష్ట్ర పర్యాటక, సాంస్కృతికశాఖ మంత్రి వి. శ్రీనివాస్‌గౌడ్‌ అవార్డులు అందుకున్నాడు. కార్యక్రమంలో కేంద్ర పర్యాటకశాఖ మంత్రి జి. కిషన్‌రెడ్డి, రాష్ట్ర పర్యాటకశాఖ కమిషనర్‌ సందీప్‌కుమార్‌ సుల్తానియా తదితరులు పాల్గొన్నారు.

## వివాదాలు
2010లో హైదరాబాద్ గోల్ఫ్ క్లబ్ చారిత్రాత్మక నయా ఖిల్లా ప్రాంగణంలో ఒక అక్రమ గోల్ఫ్ కోర్సును ఏర్పాటుచేయడంతో అక్కడి నివాసితులు నిరసన వ్యక్తం చేశారు. భారత పురాతత్వ సర్వే సంస్థ నిబంధనలకు వ్యతిరేకంగా ఏర్పాటుచేసిన ఈ గోల్ఫ్ కోర్సు, పర్యాటకులు కోటలోకి ప్రవేశించడానికి అడ్డుగా ఉంది. 2019 నాటికి, కోర్సు వాడుకలో ఉంది.

## మూలాలు

వర్గం:హైదరాబాదు
వర్గం:హైదరాబాదు క్రీడా వేదికలు
హైదరాబాద్ మారథాన్

**హైదరాబాద్ మారథాన్**, ప్రతి సంవత్సరం హైదరాబాదులో జరిగే వార్షిక మారథాన్ పోటీ. ముంబై మారథాన్ తరువాత భారతదేశంలో రెండవ అతిపెద్ద మారథాన్ ఇది.

## చరిత్ర
2007లో మారథాన్ రన్నింగ్ సంస్కృతి లాభాపేక్షలేని సంస్థగా ప్రారంభమయింది. 2011 నుండి మారథాన్‌ను ఎయిర్‌టెల్ స్పాన్సర్ చేసింది.

## గత విజేతలు

## మూలాలు

వర్గం:2007 స్థాపితాలు
వర్గం:హైదరాబాదు క్రీడా వేదికలు
వర్గం:హైదరాబాదు
మీర్ మొహతేషం అలీ ఖాన్

**మీర్ మొహతేషం అలీ ఖాన్**, హైదరాబాదుకు చెందిన ప్రొఫెషనల్ బాడీబిల్డర్. జాతీయ, అంతర్జాతీయ బిరుదులను సంపాదించాడు. హెవీవెయిట్ (90+కిలొగ్రామ్) విభాగంలో మిస్టర్ వరల్డ్ బాడీ బిల్డింగ్ ఛాంపియన్‌షిప్‌లో అతను సిల్వర్ మెడల్ గెలుచుకున్నాడు. 

## తొలి జీవితం
అలీఖాన్ తెలంగాణ రాజధాని హైదరాబాదు నగరంలో మీర్ అబుల్ మణి ఖాన్, అఫ్సారా బేగం దంపతులకు జన్మించాడు. ఇండో-బ్రిటిష్ అకాడమీలో ఇంజనీరింగ్ డిగ్రీ పూర్తిచేసే ముందు మొహతేషమ్ అలియా హైస్కూల్, షాదన్ కాలేజీలో చదువుకున్నాడు. స్పోర్ట్స్ కోటా కింద దక్షిణ మధ్య రైల్వేలో ఉద్యోగం వచ్చింది. ఇండియన్ బాడీ బిల్డర్స్ ఫెడరేషన్ (ఐబిబిఎఫ్)చే అతి పిన్న వయసున్న కోచ్ గా నియమించబడ్డాడు. లాస్ వెగాస్ 2010 మస్క్లేమానియా పోటీలో వివిధ విభాగాలలో నాలుగు పతకాలు సాధించాడు.

## బాడీబిల్డింగ్ కెరీర్
ఇతడు 1994లో 14 సంవత్సరాల వయసులో బాడీబిల్డింగ్ ప్రారంభించాడు. 2008లో జరిగిన మస్కిల్‌మేనియా వరల్డ్ టూర్ పోటీలో రజత పతకాన్ని గెలుచుకున్నాడు. అమెరికాలోని మజిల్‌మేనియా ఛాంపియన్‌షిప్‌లో కాంస్య పతకం గెలుచుకున్నాడు. డోప్ పరీక్ష తరువాత అతనికి సిల్వర్ మెడల్ లభించింది.

* మిస్టర్ వరల్డ్ (సిల్వర్ మెడలిస్ట్) 2008
* ఇండియన్ బాడీ బిల్డింగ్ కెప్టెన్ (2008, 2009)
* మిస్టర్ యూనివర్స్ VI వ స్థానం
* మిస్టర్ ఇండియా (2 టైమ్స్)
* మిస్టర్ సౌత్ ఇండియా (3 టైమ్స్)
* మిస్టర్ సౌత్ సెంట్రల్ రైల్వే (8 టైమ్స్)
* మిస్టర్ ఆంధ్రప్రదేశ్ (9 టైమ్స్)
* మిస్టర్ హైదరాబాద్ (11 టైమ్స్)

మస్క్లేమానియా ఛాంపియన్‌షిప్ 2010లో పాల్గొన్న 14 మంది సభ్యుల భారత జట్టుకు కెప్టెన్ కూడా వ్యవహరించాడు. కెప్టెన్‌గా ఎంపికైన తెలంగాణకు చెందిన మొట్టమొదటి బాడీ బిల్డర్ ఇతడు.

## శిక్షణ

### ఆహారం
రోజువారీ ఆహారంలో 30 గుడ్ల తెల్లసొన, 1 కేజీ చికెన్ బ్రెస్ట్స్, 12 నారింజ, 200 గ్రాముల గ్రీన్ సలాడ్, 1 కప్పు స్వీట్ కార్న్, 150 గ్రాముల వోట్మీల్, 2 నుండి 4 చపాతీలు తీసుకుంటాడు.

### రోజువారీ వ్యాయామం
రోజువారీ దినచర్యను రెండు సెషన్లుగా విభజించుకున్నాడు. ఉదయం (5-10) సెషన్ కండరపుష్టి, ట్రైసెప్స్, మెడ, ఉదరం వంటి చిన్న కండరాల కోసం, సాయంత్రం (5 గం) సెషన్ ఛాతీ, భుజం, తొడ, వెనుక వైపు వ్యాయామం చేస్తాడు.

### కీలక గణాంకాలు
* ఎత్తు 6' 2"
* బరువు 98 కిలొగ్రామ్

## మూలాలు

వర్గం:జీవిస్తున్న ప్రజలు
వర్గం:బాడీబిల్డింగ్ క్రీడాకారులు
వర్గం:హైదరాబాదు జిల్లా క్రీడాకారులు
వర్గం:హైదరాబాదు జిల్లా వ్యక్తులు
ముఖేష్ కుమార్

**నందనూరి ముఖేష్ కుమార్** (జననం 16 ఏప్రిల్ 1970), భారత హాకీ క్రీడాకారుడు.

## జననం
ముఖేష్ కుమార్ 1970, ఏప్రిల్ 16న తెలంగాణ రాష్ట్ర రాజధాని హైదరాబాదులో జన్మించాడు.

## వృత్తిజీవితం
1992 ప్రారంభంలో పురుషుల జాతీయ జట్టుకు ఆడడం ద్వారా అంతర్జాతీయ క్రీడల్లోకి అరంగేట్రం చేశాడు. *మురళి* అనే మారుపేరుతో 1992లో స్పెయిన్‌లోని బార్సిలోనా ఒలంపిక్స్ నుండి వరుసగా మూడుసార్లు భారతదేశం తరపున సమ్మర్ ఒలింపిక్స్‌లో ప్రాతినిధ్యం వహించాడు. 1992లో భారతదేశం ఏడవ స్థానంలో నిలిచింది. 307 అంతర్జాతీయ మ్యాచ్‌ల్లో భారత్ తరఫున ప్రాతినిధ్యం వహించి 80 గోల్స్ చేశాడు. 1992లో బార్సిలోనా ఒలింపిక్స్‌ పోటీలో నాలుగు గోల్స్, 1996 అట్లాంట ఒలింపిక్స్‌ పోటీలో రెండు గోల్స్, 2000 సిడ్నీ ఒలింపిక్స్‌ పోటీలో రెండు గోల్స్ చేశాడు.

## అవార్డులు
* అర్జున అవార్డు - 1995
* పద్మశ్రీ - 2003

## వ్యక్తిగత జీవితం
హాకీ క్రీడాకారిణి నిధి ఖుల్లార్‌ను ముఖేష్ కుమార్ వివాహం చేసుకున్నాడు. వీరికి ఎన్. యేషస్విని, అశుతోష్ కుమార్ అనే ఇద్దరు పిల్లలు ఉన్నారు.

## మూలాలు

వర్గం:1970 జననాలు
వర్గం:జీవిస్తున్న ప్రజలు
వర్గం:హైదరాబాదు జిల్లా క్రీడాకారులు
వర్గం:హైదరాబాదు జిల్లా వ్యక్తులు
వర్గం:అర్జున అవార్డు గ్రహీతలు
వర్గం:హాకీ క్రీడాకారులు
వర్గం:భారతీయ ఒలింపిక్ క్రీడాకారులు
ఎసా మిస్రి

**ఎసా మిస్రి**, భారతీయ ప్రొఫెషనల్ బాడీబిల్డర్. రాష్ట్ర, జాతీయ ఛాంపియన్షిప్స్ టైటిళ్ళు గెలుచుకున్నాడు. హెవీవెయిట్ (90+కిలొగ్రామ్) విభాగంలో 2016 మిస్టర్ వరల్డ్ బాడీ బిల్డింగ్ ఛాంపియన్‌షిప్‌లో సిల్వర్ మెడల్ కూడా గెలుచుకున్నాడు. మిస్రి ఇటీవల ఏఐఎంఐఎం అభ్యర్థి అక్బరుద్దీన్ ఒవైసీపై పోటీ చేశాడు.

## తొలి జీవితం, విద్య
మిస్రి, 1969 మార్చి 12న ఒబైద్ బిన్ అలీ మిశ్రీ, తకియా బేగం దంపతులకు తెలంగాణ రాజధాని హైదరాబాదు నగరంలో జన్మించాడు. కిల్పాట్రిక్ మిషన్ స్కూల్ లో చదువుకున్నాడు.

## టైటిల్స్
* మిస్టర్ హైదరాబాద్ (2009)
* మిస్టర్ ప్రైడ్ ఆఫ్ హైదరాబాద్ (2014) 
* మిస్టర్ ఆంధ్రప్రదేశ్ (9 సార్లు)
* మిస్టర్ ఇండియా (2009)
* మిస్టర్ యూనివర్స్ (2015)
* మిస్టర్ మజిల్ మేనియా వరల్డ్ (2015)

## ఇతర వివరాలు
మిస్రి జిమ్ పేరుతో ఒక జిమ్, హైదరాబాదులోని బండ్లగూడ సమీపంలోని చంద్రాయన్ గుట్టలో నూరి ప్యాలెస్ ఫంక్షన్ హాల్ అనే ఫంక్షన్ హాల్ ఉన్నాయి.

## మూలాలు

వర్గం:1969 జననాలు
వర్గం:హైదరాబాదు జిల్లా క్రీడాకారులు
వర్గం:హైదరాబాదు జిల్లా వ్యక్తులు
వర్గం:బాడీబిల్డింగ్ క్రీడాకారులు
బైరెడ్డి సిద్ధార్థ్ రెడ్డి

**బైరెడ్డి సిద్ధార్థ్‌ రెడ్డి** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన గతంలో రాష్ట్ర స్పోర్ట్స్‌ అథారటీ (శాప్‌) ఛైర్మన్‌గా ఉన్నాడు.

## జననం, విద్యాభ్యాసం
బైరెడ్డి సిద్ధార్థ్‌ రెడ్డి 02 మార్చి 1993లో ఆంధ్రప్రదేశ్ రాష్ట్రం, కర్నూలు జిల్లా, పగిడ్యాల మండలం, ముచ్చుమర్రి గ్రామంలో డా. బైరెడ్డి మల్లికార్జునరెడ్డి, ఉషా దంపతులకు జన్మించాడు. ఆయన కడపలోని విద్య మందిర్ లో 10వ తరగతి పూర్తి చేసి, హైదరాబాద్సి సిబిఐటి బి.టెక్ లో చేరి ఇంజనీరింగ్ లో మధ్యలోనే ఆపేసాడు.

## రాజకీయ జీవితం
బైరెడ్డి సిద్ధార్థ్‌ రెడ్డి రాజకీయ నేపథ్యం ఉన్న కుటుంబం నుండి వచ్చాడు. ఆయన తాత బైరెడ్డి శేషశయనారెడ్డి ఆంధ్రప్రదేశ్ మాజీ మంత్రిగా, బైరెడ్డి రాజశేఖరరెడ్డి మాజీ ఎమ్మెల్యేగా పని చేశారు. ఆయన పెదనాన్న బైరెడ్డి రాజశేఖరరెడ్డి తో కలిసి రాజకీయ ప్రయాణం మొదలు పెట్టి,ఆయన 2019 ఎన్నికల ముందు వై.ఎస్. జగన్మోహన్ రెడ్డి సమక్షంలో వైఎస్సార్ కాంగ్రెస్ పార్టీలో చేరి నందికొట్కూరు నియోజకవర్గం ఇంచార్జ్‌గా పని చేసి 2019లో జరిగిన అసెంబ్లీ ఎన్నికల్లో ఎస్టీ రిజ‌ర్వ్‌డ్ అయిన నందికొట్కూరు నియోజకవర్గంలో వైసీపీ అభ్యర్థి తోగురు ఆర్థర్ గెలుపులో కీలకపాత్ర పోషించాడు. 2021లో జరిగిన గ్రామ పంచాయ‌తీ ఎన్నిక‌ల్లో తన స్వగ్రామమైన పాత ముచ్చుమ‌ర్రి పంచాయ‌తీ స‌ర్పంచ్‌గా ఆంజ‌నేయులు 831 ఓట్లు, కొత్త ముచ్చుమ‌ర్రి స‌ర్పంచ్‌గా రాధ‌మ్మ 650 ఓట్ల మెజార్టీతో గెలవడంలో కీలకంగా పని చేశాడు. 

బైరెడ్డి సిద్ధార్థ్‌ రెడ్డిని రాష్ట్ర స్పోర్ట్స్‌ అథారటీ (శాప్‌) ఛైర్మన్‌గా నియమిస్తూ 17 జులై 2021న ప్రభుత్వం ఉత్తర్వులు జారీచేసింది.ఆయన క్రీడాశాఖ మంత్రి అవంతి శ్రీనివాస్, నీటివనరుల శాఖ మంత్రి అనిల్ కుమార్ యాదవ్ సమక్షంలో చైర్మన్‌గా 6 ఆగష్టు 2021న ప్రమాణస్వీకారం చేశాడు.

అతను తెలుగుదేశం పార్టీ 2024లో గెలిచాక మిగిలిన శాప్ సభ్యులతో కలిసి రాజీనామా చేసాడు. 

## మూలాలు

వర్గం:1988 జననాలు
వర్గం:కర్నూలు జిల్లా రాజకీయ నాయకులు
వర్గం:కర్నూలు జిల్లా వ్యక్తులు
స్వర్ణ భారతి ఇండోర్ స్టేడియం

**స్వర్ణ భారతి ఇండోర్ స్టేడియం**, ఆంధ్రప్రదేశ్ రాష్ట్రంలోని విశాఖపట్నంలో ఉన్న ఇండోర్ స్టేడియం. వివిధ రకాల కార్యక్రమాలకోసం ఉపయోగించే ఈ స్టేడియం రేసపువానిపాలెం ప్రాంతంలో ఉంది. వైజాగ్‌లోని పురాతన స్టేడియంలలో ఒకటిగా  గుర్తించబడిన  ఈ స్టేడియంలో 2,500 సీటింగ్ సామర్థ్యం ఉంది. మహా విశాఖ నగరపాలక సంస్థ ఆధ్వర్యంలో నిర్వహించబడుతున్న ఈ స్టేడియంలో పాఠశాలల వార్షిక సమావేశాలు, స్వచ్ఛ సర్వేక్షన్ ప్రచారాలు, క్రీడా కార్యక్రమాలు, కోవిడ్ టీకా డ్రైవ్‌ల వంటి అనేక కార్యక్రమాలు ఇక్కడ నిర్వహించబడ్డాయి. 

## కార్యక్రమాలు - క్రీడలు
# ఈ స్టేడియంలో 2019 అక్టోబరు 12న ఆంధ్రప్రదేశ్ టేబుల్ టెన్నిస్ ఓపెన్ టోర్నమెంట్ ప్రారంభోత్సవం జరిగింది. ఈ ప్రారంభోత్సవం సందర్భంగా పర్యాటక శాఖ మంత్రి ముత్తంశెట్టి శ్రీనివాసరావు దీపం వెలిగించి టోర్నమెంట్ ను ప్రాంరంభించాడు.
#తిరుమల తిరుపతి దేవస్థానం ఆధ్వర్యంలో 2014 జూలై నెలలో తొమ్మిది రోజులపాటు  శ్రీ వెంకటేశ్వర వైభవోత్సవం జరిగింది.
# 2018 జనవరిలో జివి భారత్ ఆంధ్ర బ్యాడ్మింటన్ లీగ్ -2018 ప్రారంభ మ్యాజ్ జరిగింది.
# 2018 ఫిబ్రవరిలో వైజాగ్ జిల్లా కబడ్డీ లీగ్ జరిగింది.
# 2018 ఆగస్టులో ప్రో మాస్టర్స్ బ్యాడ్మింటన్ లీగ్ (పిఎమ్‌బిఎల్) జరిగింది.
#ఎన్నికల ఓట్ల లెక్కింపులు, కరోనా టీకాలు జరిగాయి

## మూలాలు

వర్గం:విశాఖపట్నం లోని క్రీడా మైదానాలు
వర్గం:మైదానాలు
దషైర్ సరస్సు

**దషైర్ సరస్సు హిమాచల ప్రదేశ్ లోని** కుల్లు జిల్లా, లాహౌల్ స్పితి జిల్లాలను కలిపే రోహ్‌తాంగ్ కనుమల సమీపంలో  ఉంది.  ఇది సముద్ర మట్టానికి 4,270 మీటర్ల ఎత్తులో ఉంది. దీనిని సర్ కుంద్ అని కూడా పిలుస్తారు.

## విశేషాలు
సరస్సు నిర్మాణం హిమాచల్ ప్రదేశ్ అంతర్భాగంగా ఉంటుంది. కొన్ని టెక్టోనిక్ కదలికల కారణంగా ఏర్పడిన మిలియన్ల సంవత్సరాల పురాతనమైనవి, మరికొన్ని సాపేక్షంగా కొత్తవి.  ఎత్తైన ప్రదేశంలో ఉన్న దాషైర్ సరస్సు హిమాచల్ ప్రాంతంలో కనిపించే అత్యంత అందమైన సరస్సులలో ఒకటి.

స్వచ్ఛమైన, స్పష్టమైన కోబాల్ట్ నీరు మిమ్మల్ని సరస్సు గుండా చూసేలా చేస్తుంది. సరస్సు వెనుక దృశ్యం కూడా అంతే గంభీరంగా ఉంటుంది.ఈ సరస్సు స్థానికులచే పవిత్రమైనది,  సరస్సు యొక్క నీరు ప్రకృతిలో వ్యాధుల నివారణ అని నమ్ముతారు.

దాశిర్ సరస్సు ట్రెక్ ఒక అందమైన కోఠి గ్రామం నుండి ప్రారంభమవుతుంది. ఇది మనాలి-రోతాంగ్ హైవే మధ్య ఉంది. ఇది చాలా బోల్డర్లు మరియు చిన్న రాళ్లను కలిగి ఉంది.

## మూలాలు


## బాహ్య లంకెలు

* Himachal Pradesh Tourism Department

వర్గం:సరస్సులు
వర్గం:నీటి వనరులు
వర్గం:హిమాచల్ ప్రదేశ్
తీన్మార్ మల్లన్న

**తీన్మార్ మల్లన్న (చింతపండు నవీన్ కుమార్)** తెలంగాణ రాష్ట్రానికి చెందిన రాజకీయ నాయకుడు
## జననం, విద్యాభాస్యం
తీన్మార్ మల్లన్న అసలు పేరు చింతపండు నవీన్ కుమార్. ఆయన 1982 జనవరి 17న తెలంగాణ రాష్ట్రం, యాదాద్రి భువనగిరి జిల్లా, తుర్కపల్లి మండలం, మాధాపురం గ్రామంలో జన్మించాడు. ఆయన ఉస్మానియా యూనివర్సిటీ నుండి ఎంఏ పొలిటికల్ సైన్స్ పూర్తి చేసి హైదరాబాదు జె.ఎన్.టి.యు నుండి 2009లో ఎంబీఏ పూర్తి చేశాడు.

## వృత్తి జీవితం
తీన్మార్ మల్లన్న ఎన్ టీవీ, ఐ న్యూస్ వంటి ఛానెల్స్ లో పనిచేసి 2012లో వి6 న్యూస్లో ప్రసారమైన తీన్మార్ వార్తల ద్వారా మంచి గుర్తింపు అందుకున్నాడు. అనంతరం 10 టీవీలో కొంతకాలం పనిచేసి సొంతంగా క్యూ న్యూస్ యూట్యూబ్ ఛానల్ ను ఏర్పాటు చేశాడు.

## రాజకీయ జీవితం
తీన్మార్ మల్లన్న వి6 న్యూస్ ఛానల్ లో ఉద్యోగానికి రాజీనామా చేసి తెలంగాణ ఏర్పడ్డాక 2015లో తెలంగాణ శాసన మండలికి జరిగిన ఎన్నికల్లో నల్గొండ -ఖమ్మం - వరంగల్‌ ‌పట్టభద్రుల ఎమ్మెల్సీ స్థానం నుండి కాంగ్రెస్ పార్టీ అభ్యర్థిగా పోటీ చేసి ఓటమిపాలయ్యాడు. ఆయన 2019లో జరిగిన హుజూర్‌నగర్ శాసనసభ నియోజకవర్గం స్థానానికి జరిగిన ఉప ఎన్నికలో స్వతంత్ర అభ్యర్థిగా పోటీచేసి ఓడిపోయాడు. తీన్మార్ మల్లన్న 2021, మార్చిలో తెలంగాణ శాసన మండలికి జరిగిన ఎన్నికల్లో నల్గొండ - ఖమ్మం - వరంగల్‌ ‌పట్టభద్రుల ఎమ్మెల్సీ స్థానం నుండి స్వతంత్ర అభ్యర్థిగా పోటీ చేసి రెండవ స్థానంలో నిలిచి ఓటమిపాలయ్యాడు. తీన్మార్ మల్లన్న 2021 డిసెంబరు 7న ఢిల్లీలోని బీజేపీ కేంద్ర కార్యాలయంలో పార్టీ తెలంగాణ వ్యవహారాల ఇన్‌ఛార్జ్‌ తరుణ్‌చుగ్ ఆధ్వర్యంలో భారతీయ జనతా పార్టీలో చేరాడు.

తీన్మార్ మల్లన్న 2023 నవంబర్ 8న తెలంగాణ కాంగ్రెస్ పార్టీ వ్యవహారాల ఇంచార్జీ మాణిక్ రావు థాక్రే సమక్షంలో కాంగ్రెస్ పార్టీలో చేరాడు. ఆయన 2024లో జరిగిన వరంగల్‌-ఖమ్మం-నల్గొండ పట్టభద్రుల ఎమ్మెల్సీ స్థానానికి జరిగిన ఉప ఎన్నికలో కాంగ్రెస్‌ అభ్యర్థిగా పోటీ చేసి ఎమ్మెల్సీగా ఎన్నికయ్యాడు. 

తీన్మార్‌ మల్లన్నరాష్ట్ర ప్రభుత్వం ప్రతిష్టాత్మకంగా చేపట్టిన కులగణన సర్వేలో బిసిల సంఖ్యను తక్కువ చేసి చూపించారని రిపోర్టుపై వివాదాస్పద వ్యాఖ్యలు చేయటమే కాకుండా ఆ నివేదికను కాల్చేయటం, రెడ్డి సామాజిక వర్గంపై అనుచిత వ్యాఖ్యలు చేయడంతో కాంగ్రెస్ క్రమశిక్షణా కమిటీ 2025 ఫిబ్రవరి 5వ తేదీన ఆయనకు నోటీసులు ఇచ్చి ఫిబ్రవరి 12వ తేదీ లోగా వివరణ ఇవ్వాలంటూ తెలంగాణ క్రమశిక్షణా కమిటీ  నోటీసులు ఇవ్వగా నోటీసులిచ్చినా ఆయన వివరణ ఇవ్వకపోవడంతో  చైర్మన్ జి  మల్లన్నను కాంగ్రెస్ పార్టీ నుండి సస్పెన్షన్ చేస్తూ తెలంగాణ క్రమశిక్షణా కమిటీ చైర్మన్ జి చిన్నారెడ్డి ఉత్తర్వులు జారీ చేశాడు. 

## పాదయాత్ర
తీన్మార్ మల్లన్న 2021 ఆగస్టు 29 నుంచి జోగులాంబ గద్వాల జిల్లా అలంపూర్ నుంచి పాదయాత్రను ప్రారంభించి రెండు సంవత్సరాల ప్రజల్లోనే ఉంటానని 2021, జూలై 18న ఘటకేసర్లో ఏర్పాటు చేసిన సభలో ప్రకటించాడు.

## అరెస్ట్
హైదరాబాద్‌లోని చిలకలగూడ పోలీసులు 2021 ఆగస్టు 27న తీన్మార్​ మల్లన్నను అరెస్ట్ చేశారు.
## మూలాలు

వర్గం:1982 జననాలు
వర్గం:యాదాద్రి భువనగిరి జిల్లా వ్యక్తులు
వర్గం:యాదాద్రి భువనగిరి జిల్లా రాజకీయ నాయకులు
వర్గం:తెలంగాణ వ్యక్తులు
వర్గం:తెలంగాణ ఉద్యమకారులు
వర్గం:పాత్రికేయులు
అంజయ్య యాదవ్

**ఎల్గనమోని అంజయ్య యాదవ్‌**, తెలంగాణ రాష్ట్రానికి చెందిన రాజకీయ నాయకుడు. ఆయన ప్రస్తుతం భారత్ రాష్ట్ర సమితి పార్టీ తరపున షాద్‌నగర్‌ నియోజకవర్గం శాసన సభ్యుడిగా ప్రాతినిధ్యం వహిస్తున్నాడు.

## జననం, విద్యాభాస్యం
ఎ. అంజయ్య యాదవ్‌ 1950, మే 10న ఆగయ్య-బాలకిష్టమ్మ దంపతులకు తెలంగాణ రాష్ట్రం,  రంగారెడ్డి జిల్లా, కేశంపేట మండలంలోని ఎక్లాస్‌ఖాన్‌పేట గ్రామంలో జన్మించాడు. ఆయన ఒకటవ తరగతి నుండి  ఐదో తరగతి వరకు ఎక్లాస్‌ఖాన్‌పేట ప్రభుత్వ ప్రాధమిక పాఠశాలలో, 6వ తరగతి నుండి 9వ తరగతి వరకు కొత్తపేట ప్రభుత్వ ఉన్నత పాఠశాలలో, 10వ తరగతి షాద్‌నగర్‌ లోని ప్రభుత్వ పాఠశాలలో పూర్తిచేశాడు. ఎ. అంజయ్య యాదవ్‌  హైదరాబాదు కోఠిలోని వివేకానంద కళాశాలలో ఇంటర్మీడియట్, పత్తర్‌ఘాట్‌లోని ఎంబీ సైన్స్‌ కళాశాలలో బీఎస్సీ పూర్తి చేశాడు. ఆయన విద్యాభాస్యం పూర్తయ్యాక రెవెన్యూశాఖలో మాల్‌ పటేల్‌ ( వీఆర్‌ఓ)గా, పట్వారీగా, పోలీస్‌ పటేల్‌గా పనిచేశాడు.

## వ్యక్తిగత జీవితం
అంజయ్య యాదవ్‌ కు లక్ష్మమ్మతో వివాహం జరిగింది. వారికి ఇద్దరు కుమారులు (రవీందర్ యాదవ్, మరళీకృష్ణ) ఉన్నారు.

## రాజకీయ జీవితం
ఎ. అంజయ్య యాదవ్‌ 1987 నుండి 1992 వరకు ఎంపీపీగా, 2001 నుండి 2006 వరకు జెడ్పిటిసిగా, 2006 నుండి 2011 వరకు ఎంపిటీసీగా పనిచేశాడు. ఆయన తొలిసారిగా 2009లో జరిగిన ఆంధ్రప్రదేశ్ అసెంబ్లీ ఎన్నికల్లో  షాద్‌నగర్‌ నియోజకవర్గం నుండి తెలంగాణ రాష్ట్ర సమితి అభ్యర్థిగా పోటీచేసి కాంగ్రెస్ అభ్యర్థి చౌలపల్లి ప్రతాపరెడ్డి చేతిలో 9,838 ఓట్ల తేడాతో ఓటమి పాలయ్యాడు. 

అంజయ్య యాదవ్‌ 2014లో తెలంగాణ రాష్ట్రం ఏర్పడిన తరువాత జరిగిన తెలంగాణ అసెంబ్లీ ఎన్నికల్లో షాద్‌నగర్‌ నియోజకవర్గం నుండి తెలంగాణ రాష్ట్ర సమితి అభ్యర్థిగా పోటీచేసి కాంగ్రెస్ అభ్యర్థి చౌలపల్లి ప్రతాపరెడ్డి పై 17,328 ఓట్ల మెజారిటీతో గెలిచి తొలిసారిగా అసెంబ్లీకి ఎమ్మెల్యేగా ఎన్నికయ్యాడు. ఆయన 2018లో జరిగిన ఎన్నికల్లో తెరాస తరపున పోటీచేసి రెండోసారి ఎమ్మెల్యేగా గెలిచాడు. అంజయ్య యాదవ్‌ శాసనసభలో 2019,  సెప్టెంబరు 22 నుండి బీసీ సంక్షేమ కమిటీ ఛైర్మన్‌గా ఉన్నాడు. 

తెలంగాణ రాష్ట్రంలో డిసెంబర్ 2023లో కాంగ్రెస్ ప్రభుత్వం ఏర్పాటైన తరువాత రైతు ఆత్మహత్యలు, వ్యవసాయ సంక్షోభ పరిస్థితులపై అధ్యయనం చేసేందుకు బీఆర్‌ఎస్‌ తరఫున మాజీమంత్రి సింగిరెడ్డి నిరంజన్‌రెడ్డి ఆధ్వర్యంలో 9 మందితో రైతు ఆత్మహత్యలపై అధ్యయన కమిటీని బీఆర్‌ఎస్‌ పార్టీ వర్కింగ్‌ ప్రెసిడెంట్‌ కేటీఆర్‌ ఏర్పాటు చేశాడు. ఈ కమిటీలో మాజీ ఎమ్మెల్యే అంజయ్య యాదవ్ సభ్యుడిగా ఉన్నారు.

## మూలాలు

వర్గం:1950 జననాలు
వర్గం:తెలంగాణ ఉద్యమకారులు
వర్గం:తెలంగాణ వ్యక్తులు
వర్గం:రంగారెడ్డి జిల్లా నుండి ఎన్నికైన శాసన సభ్యులు
వర్గం:రంగారెడ్డి జిల్లా రాజకీయ నాయకులు
వర్గం:రంగారెడ్డి జిల్లా వ్యక్తులు
వర్గం:తెలంగాణ రాష్ట్ర సమితి రాజకీయ నాయకులు
సురేఖ సిక్రీ

**సురేఖా సిక్రీ** భారతీయ థియేటర్‌ ఆర్టిస్ట్‌, టీవీ, సినీ నటి. ఆమె 1978 లో ‘కిస్సా కుర్సీకా’ సినిమా ద్వారా నటిగా సినీ రంగానికి పరిచయమై, తమాస్ (1988), మమ్మో (1995), బధాయ్ హో (2018) చిత్రాలకుగాను మూడుసార్లు జాతీయ చలనచిత్ర అవార్డులు అందుకుంది. సురేఖ హిందీతో పాటు మలయాళ చిత్రాల్లో సహాయక నటి పాత్రల్లో నటించింది.

## జననం, విద్యాభాస్యం
సురేఖా సిక్రీ 1945 ఏప్రిల్ 19న న్యూ ఢిల్లీలో జన్మించింది. ఆమె 1971లో నేషనల్ స్కూల్ అఫ్ డ్రామా నుండి పీజీ పూర్తి చేసి, పలు నాటకాల్లో నటించింది. సురేఖా సిక్రీకి హిందీ థియేటర్ కోసం చేసిన కృషికి గాను 1989 లో సంగీత నాటక్ అకాడమీ అవార్డుతో కేంద్ర ప్రభుత్వం సత్కరించింది.

## నటించిన సినిమాలు

* *కిస్సా కుర్సి కా* (1978) - మీరా 
* *అనాది అనంత్* (1986)
* *తమస్‌* (1986)
* *సలీమ్ లంగ్డ్ పే మత్ రో* (1989) - అమీనా 
* *పరిణతి* (1989) - గణేష్ భార్య 
* *నాజర్* (1990) 
* *కారమతి కోర్ట్* (1993) 
* *లిటిల్ బుద్ధ* (1993) 
* *మామో* (1994)  - ఫయాజి
* *నసీమ్* (1995)
* *సర్దారీ బేగం* (1996) 
* *జన్మదినం* (1998, మలయాళం సినిమా) 
* *సర్ఫారోష్* (1999) 
* *దిల్ లాగీ (1999)  
* *కాటన్ మేరీ* (1999) 
* *హరి -భారి* (2000) - హసీనా 
* *జుబేదా* (2001) - ఫయాజి 
* *దేహం* (2001) 
* *కాళీ సల్వార్* (2002) - అన్వారి 
* *మిస్టర్ & మిస్సెస్ అయ్యర్* (2003) - నజ్మా ఖాన్ 
* *రఘు రోమియో* (2003) 
* *రైన్ కోర్ట్* (2004) 
* *తుమ్ సా నహి దేఖా* (2004)  
* *జో బోలె సో నిహాల్* (2005) 
*  హమ్ కో  దీవానా కర్ గాయే* (2006)
* * దేవ్.డి* (2009) - బస్సులో ప్రయాణించిన నటిగా 
* *స్నిఫ్* (2017) 
* *బధాయ్ హో* (2018) - దుర్గ దేవి కౌశిక్ 
* *షేర్ కూర్మ* (2020)
* *[[ఘోస్ట్ స్టోరీస్]]" (2020)


==టెలివిజన్==

*'ఏక్ తా రాజా ఏక్ తి రాణి*   (2015–2017)
**పర్డేస్ మే హై మేరా దిల్*   (2016-2017)
**బాలికా వధూ*  (2008-2016)
** మా ఎక్స్చేంజి * 
**మహా కుంభ్: ఏక్ రహస్య, ఏక్ కహాని (2014–2015)
**సాత్ పేరే  (2006-2009)
**బనేగి ఆప్నీ బాత్*
* కేసర్  
* కెహెనా హై కుచ్ ముజ్ కో*
**సహేర్*
**గోదాన్'
*సి.ఐ.డి (1 Episode, 2007)
**సమయ్*
**ఆహాత్*
**మనో యా నా మానో (1995) 
**జస్ట్ మొహబ్బత్*  (1996-2000)
**కభీ కభీ (1997 ) 
*సంఝా చులా* (1990)
* *గోదాన్'' - మున్షి ప్రేమచంద్ నవల ఆధారంగా (దూరదర్శన్) 

## మరణం
సురేఖ సిక్రీ కొన్నాళ్లుగా అనారోగ్య సమ‌స్య‌ల‌తో బాధపడుతూ 16 జూలై 2021న గుండెపోటుతో ముంబైలో మరణించింది.

## మూలాలు

వర్గం:1945 జననాలు
వర్గం:టెలివిజన్ నటీమణులు
సి.రామచంద్రయ్య

**చెన్నంశెట్టి రామచంద్రయ్య, ** ఆంధ్రప్రదేశ్ రాష్ట్రానికి చెందిన రాజకీయ నాయకుడు, మాజీ మంత్రి. అతను ప్రస్తుతం ఆంధ్రప్రదేశ్ శాసనమండలి సభ్యుడిగా ఉన్నాడు.

## జననం, విద్యాభాస్యం
రామచంద్రయ్య 1948 మే 27 ఆంధ్రప్రదేశ్ రాష్ట్రం, వైఎస్‌ఆర్ జిల్లా, లక్కిరెడ్డిపల్లె మండలానికి, గుడ్లవారిపల్లె గ్రామంలో జన్మించాడు. బీకామ్ వరకు చదువుకున్నాడు. అనంతరం చార్టర్ అకౌంటెంట్‌గా పనిచేశాడు.
## రాజకీయ జీవితం
రామచంద్రయ్య 1981లో తెలుగుదేశం పార్టీ ద్వారా రాజకీయాల్లోకి వచ్చాడు. 1985లో జరిగిన ఆంధ్రప్రదేశ్ అసెంబ్లీ ఎన్నికల్లో కడప అసెంబ్లీ నియోజకవర్గం నుండి టీడీపీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి ఎం. చంద్రశేఖరరెడ్డిపై 8197 ఓట్ల మెజారితో గెలిచి తొలిసారి అసెంబ్లీకి ఎన్నికై ఎన్.టి.రామారావు మంత్రివర్గంలో 1986 నుండి 1988 వరకు 20 సూత్రాల ఆర్థిక కార్యక్రమ అమలు మంత్రిగా పనిచేశాడు. సి.రామచంద్రయ్య తర్వాత రెండు సార్లు తెలుగుదేశం పార్టీ తరపున రాజ్యసభ సభ్యుడిగా ఎన్నికై, 1999 నుండి 2004 వరకు పార్లమెంటరీ స్టాండింగ్‌ కమిటీ ఆన్‌ సైన్స్‌ అండ్‌ టెక్నాలజీ ఎన్విరాన్‌మెంట్‌ అండ్‌ ఫారెస్ట్స్‌ చైర్మన్‌గా పనిచేశాడు. అతను టీడీపీ పొలిట్ బ్యూరో సభ్యుడిగా కూడా పనిచేశాడు.

రామచంద్రయ్య 2008లో ప్రజారాజ్యం పార్టీలో చేరాడు. ప్రజారాజ్యం పార్టీని కాంగ్రెస్‌లో విలీనం చేయడంతో అతను కూడా కాంగ్రెస్ పార్టీలో చేరాడు. కాంగ్రెస్ పార్టీ తరపున 2011లో ఎమ్మెల్సీగా ఎన్నికై కిరణ్ కుమార్ రెడ్డి మంత్రివర్గంలో 2012లో దేవదాయ శాఖ మంత్రిగా నియమితుడై, 2014లో రాష్ట్ర విభజనను వ్యతిరేకిస్తూ తన మంత్రి పదవికి రాజీనామా చేశాడు. అతను 2014లో ఆంధ్రప్రదేశ్ శాసనమండలిలో ప్రతిపక్ష నేతగా వ్యవహరించాడు. సి.రామచంద్రయ్య 2018లో వైఎస్సార్ కాంగ్రెస్ పార్టీలో చేరి వైఎస్సార్‌సీపీ రాష్ట్ర ప్రధాన కార్యదర్శి, అధికార ప్రతినిధిగా వివిధ హోదాల్లో పనిచేశాడు. అతను శాసనసభ్యుల కోటాలో ఎమ్మెల్సీగా ఏకగ్రీవం అయినట్లు 2021 మార్చి 8న ఎమ్మెల్సీ ఎన్నికల రిటర్నింగ్‌ అధికారి అధికారికంగా తెలిపాడు. రామచంద్రయ్య శాసనసభ్యుడిగా 2021 ఏప్రిల్ 1న ప్రమాణ స్వీకారం చేశాడు.

సి.రామచంద్రయ్య 2023 జనవరి 03న వైఎస్సార్ కాంగ్రెస్ పార్టీకి రాజీనామా చేసి టీడీపీ అధ్యక్షుడు చంద్రబాబు నాయుడు సమక్షంలో టీడీపీలో చేరాడు. వైసిపి నుండి టీడీపీ పార్టీలోకి ఫిరాయించడంతో పార్టీ ఫిరాయింపుల కింద చర్యలు తీసుకోవాలంటూ మండలి కార్యదర్శికి వైసిపి నేత, మండలిలో చీఫ్‌ విప్‌ మేరిగ మురళీధర్‌, ఎమ్మెల్సీ లేళ్ల అప్పిరెడ్డిలు ఫిర్యాదు చేయగా అతనిని నుండి వివరణ తీసుకొని, సమగ్ర విచారణ అనంతరం రామచంద్రయ్యపై అనర్హత వేటు వేసినట్లు 2024 మార్చి 12న శాసన మండలి చైర్మన్‌ మోషేన్‌ రాజు ప్రకటించాడు.

అతనిని జూలై 12న జరిగే ఎమ్మెల్సీ ఉప ఎన్నికలో టీడీపీ ఎమ్మెల్సీ అభ్యర్థి ఆయన పేరును జూలై 1న టీడీపీ అధిష్టానం ప్రకటించింది.

## మూలాలు

వర్గం:1948 జననాలు
వర్గం:వైఎస్‌ఆర్ జిల్లా వ్యక్తులు
కందుల వెంకటేష్

కందుల వెంకటేష్ (జననం 1979 జనవరి 12) భారతదేశంలోని ఆంధ్రప్రదేశ్ రాష్ట్రానికి చెందిన నాణేల సేకర్త(numismatist), పరిశోధకుడు.

ఎలక్ట్రికల్ ఇంజనీరింగ్ చదువుకుని వివిధ ప్రైవేటు సంస్థలలో (డాక్టర్ రెడ్డీస్ లాబ్స్, గ్రాన్యూల్స్ ఇండియా, శ్రీని ఫార్మా, గ్లోబియాన్ ఇండియా) లలో పనిచేసి ప్రస్తుతం దక్కను కెమికల్స్ అనే సంస్థలో ఇంజనీరింగు మేనేజరుగా పనిచేస్తున్నాడు.

## తొలినాళ్ళ జీవితం
వెంకటేష్ తల్లిదండ్రులు వీరభద్ర రావు, చిన్నాదేవి. ఇతను చిన్నప్పటినుండే తన తాత గోలి సత్తిరాజు ప్రోత్సాహంతో పురాతన నాణెములు సేకరించడం అభిరుచిగా మలచుకున్నాడు.

## కెరీర్
జేఎన్టీయూ హైదరాబాద్ నుండి  ఎలక్ట్రికల్ ఇంజనీరింగ్ చదువుకుని వివిధ ప్రైవేటు సంస్థలైన డాక్టర్ రెడ్డీస్ లాబ్స్, గ్రాన్యూల్స్ ఇండియా, శ్రీని ఫార్మా, గ్లోబియాన్ ఇండియా లలో పనిచేసి ప్రస్తుతం దక్కను కెమికల్స్ అనే సంస్థలో ఇంజనీరింగు మేనేజరుగా పనిచేస్తున్నాడు. చిన్నప్పటినుండి నాణేల సేకరణపై ఉన్న మక్కువతో సేకర్తగా మారాడు.

### నాణేల సేకర్తగా
తెలుగునేలను పరిపాలించిన జనపదులు,  చక్రవర్తులు, రాజులు, సుల్తానులు తమ పరిపాలనా కాలములో చలామణిలోకి తెచ్చిన నాణెములు అలాగే తెలుగు జాతికి చెందిన రాజులు వేరే ప్రాంతాలను పరిపాలించిన కాలములో చలామణిలోకి తెచ్చిన నాణెములను సేకరించి వాటిని పరిశోధించి  ఆ నాణెములను ప్రదర్శిస్తూ నలుగురికీ  చరిత్రపై అవగాహన కల్పించడం ఇతని అభిరుచి.  ఈ పురాతన నాణెములు ప్రపంచ తెలుగు మహాసభలు, తెలంగాణ వైభవం, తెలంగాణ బుద్ధ సంగీతి, ఆంధ్ర ప్రదేశ్ చరిత్ర కాంగ్రెస్ సమావేశాలు, కాకినాడ, రాజమహేంద్రి, విశాఖపట్నం లాంటి మ్యూజియంలలో ప్రదర్శనలు ఏర్పాటు చేసాడు.

ఈ ప్రదర్శనల ద్వారా మన ప్రాంత గొప్ప చరిత్ర అలాగే సంస్కృతి పైన ప్రజలలో అవగాహన కల్పిస్తున్నాడు. "ఎవరైతే తమ చరిత్రను తెలుసుకోరో .. ఎవరైతే చరిత్ర నుంచి గుణపాఠం నేర్చుకోరో .. వారికి చరిత్ర గుణపాఠం నేర్పుతుంది" అని చెప్పిన అంబేద్కర్ మాటలు ననుసరించి నాణేముల ద్వారా తెలుగు వారి చరిత్ర నిర్మించేందుకు కృషి చేస్తున్నాడు.

వెంకటేష్ తెలుగు నేలపైన లభించిన పురాతన నాణెముల ద్వారా నాటి ఆర్థిక స్థితిగతులను,సాంకేతిక మార్పులను, లిపి పరిణామాన్ని,  భాషలను, రాజుల వంశక్రమాన్ని, లోహ శాస్త్ర పరిణామాన్ని, మత విధానములను, దుస్తుల పరిణామాన్ని, సంకేతాలను , రాజకీయ & సామాజిక మార్పులను పరిశోధిస్తున్నాడు. పురాతన నాణేముల  పరిశోధన కోసం భారతదేశపు తొలి లిపి, ప్రస్తుత భారత దేశపు లిపులకు మూలమైన బ్రహ్మీ లిపిని వెంకటేష్ అధ్యయనం చేసాడు. వెంకటేష్ సేకరణలో క్రీస్తుపూర్వం 6వ శతాబ్దం నాటి  అశ్మక జనపదం, ఆంధ్ర జనపదము, మౌర్య సామ్రాజ్యం(కీ. పూ. ౩వ శతాబ్దము), శాతవాహనులకు పూర్వం పాలించిన గోబద, నరన, సిరి కమ, సిరివాయ, సమ గోప వంటి రాజులు నాణెములు. శాతవాహన రాజులైన సిరి శిముక (కీ. పూ. 1 వ శతాబ్దము), సిరి శాతవాహన(కీ. పూ. 1 వ శతాబ్దము), సిరి శాతకర్ణి, సిరి పులమావి వంటి రాజుల నాణెములు, ఇక్షాకులు(కీ. శ. ౩వ శతాబ్దము)  , విష్ణుకుండినులు (కీ. శ. 4-6 వ శతాబ్దము), చాళుక్యులు (కీ. శ. 7 -11 వ శతాబ్దము), కాకతీయులు, చోడులు, విజయనగర సామ్రాజ్యం, మొగల్ సామ్రాజ్యం, బహమనీ సుల్తానులు, గోల్కొండ సుల్తానులు, నిజాం నవాబులు, ఈస్టిండియా కంపెనీ నాణెములు, బ్రిటిష్ ఇండియా నాణెములు వెంకటేష్ సేకరణలో చూడవచ్చు.

#### మైలు రాళ్లు

* 276 దేశాలకు చెందిన 1200 నాణేలు. 
* 100 దేశాలకు చెందిన 250కి పైగా నోట్లు.
* 93 దేశాలకు చెందిన స్టాంపులను సేకరించాడు.

## మూలాలు

వర్గం:1979 జననాలు
వర్గం:జీవిస్తున్న ప్రజలు
అబ్దుల్ నజీబ్ ఖురేషి

**అబ్దుల్ నజీబ్ ఖురేషి** (జననం 1988-02-25) తెలంగాణ రాష్ట్ర రాజధాని హైదరాబాదుకు చెందిన స్ప్రింటర్ (రన్నర్). అనిల్ కుమార్ ప్రకాష్ లతో కలిసి 10.30లో 100 మీటర్ల భారత జాతీయ రికార్డును నెలకొల్పాడు.

## జీవిత విషయాలు
ఖురేషి 1988, ఫిబ్రవరి 25న జన్మించాడు. హైదరాబాదు కాంచన్‌బాగ్‌లోని డిఫెన్స్ లాబొరేటరీస్ స్కూల్ నుండి పాఠశాల విద్యను పూర్తి చేశాడు. పరుగులో ఖురేషి ప్రతిభను మొదటగా గుర్తించిన పిటి మాస్టర్ ఆదర్శ్ గోస్వామి, అథ్లెటిక్స్ వృత్తిని కొనసాగించాలని ప్రోత్సహించాడు.

## క్రీడారంగం
2010, అక్టోబరు 6న ఖురేషి న్యూఢిల్లీలో జరిగిన 2010 కామన్వెల్త్ క్రీడల్లో సెమీ-ఫైనల్‌కు అర్హత సాధించినప్పుడు 100కు సమాన రికార్డ్ చేశాడు. 2005లో న్యూఢిల్లీలో జరిగిన నేషనల్ సర్క్యూట్ అథ్లెటిక్ మీట్‌లో 10.30లలో అనిల్ కుమార్ ప్రకాష్ చేసిన జాతీయ రికార్డును సమం చేశాడు. 2010 కామన్వెల్త్ క్రీడల్లో కాంస్య పతకం సాధించిన భారతదేశ 4x100 రిలే జట్టులో ఖురేషి కూడా ఉన్నాడు. ఈ జట్టు 38.89 సెకన్లలో జాతీయ రికార్డు సృష్టించింది.

2010 ఫిబ్రవరిలో బంగ్లాదేశ్ లోని ఢాకాలో జరిగిన దక్షిణాసియా క్రీడలలో ఖురేషి 200 మీటర్లు పరుగు పందెంలో గెలిచాడు.

## మూలాలు

## బయటి లింకులు
*
*Profile at All-athletics.com 

వర్గం:1988 జననాలు
వర్గం:జీవిస్తున్న ప్రజలు
వర్గం:హైదరాబాదు జిల్లా క్రీడాకారులు
వర్గం:హైదరాబాదు జిల్లా వ్యక్తులు
గౌహర్ సుల్తానా

**గౌహర్ సుల్తానా** (జననం 1988 మార్చి 31) తెలంగాణ రాష్ట్రానికి చెందిన భారతీయ క్రికెటర్. అంతర్జాతీయ క్రికెట్ లో భారతదేశ అండర్ -21 మహిళల జట్టుకు, భారత జాతీయ మహిళా క్రికెట్ జట్టుకు ప్రాతినిధ్యం వహించింది. లెఫ్ట్ ఆర్మ్ ఆర్థడాక్స్ స్పిన్ బౌలర్.

## జీవిత విషయాలు
సుల్తానా 1988, మార్చి 31న తెలంగాణ రాష్ట్ర రాజధాని హైదరాబాద్‌లో జన్మించింది.

## మ్యాచ్ ల వివరాలు
# **అంతర్జాతీయ వన్డే:** 2009 మే 5న కురునెగళలో జరిగిన మహిళల ఆసియా కప్‌లో పాకిస్థాన్‌పై తొలిసారిగా అంతర్జాతీయ వన్డే మ్యాచ్ ఆడింది. 2009 మహిళల క్రికెట్ ప్రపంచ కప్‌తో సహా దాదాపు 23 వన్డే మ్యాచ్ లు ఆడింది.
# **ట్వంటీ 20 ఇంటర్నేషనల్స్:** 2008, అక్టోబరు 28న సిడ్నీలో ఆస్ట్రేలియాతో జరిగిన మ్యాచ్ లో అరంగేట్రం చేసినప్పటి నుండి ఏడు ట్వంటీ 20 ఇంటర్నేషనల్స్ మ్యాచ్ లు ఆడింది.

## ఇతర రికార్డులు
అమితా శర్మతో కలిసి అత్యధిక 10వ వికెట్ భాగస్వామ్య రికార్డును సాధించింది.

## మూలాలు
 

## బయటి లింకులు
* 

వర్గం:1988 జననాలు
వర్గం:జీవిస్తున్న ప్రజలు
వర్గం:క్రికెట్ క్రీడాకారులు
వర్గం:హైదరాబాదు జిల్లా మహిళా క్రీడాకారులు
లక్కీ వట్నాని

**లక్కీ వట్నాని** (జననం 23 డిసెంబరు 1985) తెలంగాణ రాష్ట్రానికి చెందిన ప్రొఫెషనల్ స్నూకర్ క్రీడాకారుడు. కానీ స్నూకర్ కెరీర్ లో ఇంగ్లాండు షెఫీల్డ్ లో ఉన్నాడు.

## జీవిత విషయాలు
లక్కీ 1985, డిసెంబరు 23న తెలంగాణ రాష్ట్ర రాజధాని హైదరాబాదులో జన్మించాడు.

## కెరీర్
లక్కీ షెఫీల్డ్ హలాం యూనివర్సిటీ నుండి బిజినెస్ అడ్మినిస్ట్రేషన్ లో గ్రాడ్యుయేట్ పట్టా పొందాడు. 2009లో బ్రిటిష్ విశ్వవిద్యాలయం స్నూకర్ ఛాంపియన్షిప్ బంగారు పతకం గెలుచుకున్నాడు.

2011లో, వరల్డ్ స్నూకర్ టూర్‌లో స్థానం సంపాదించాడు. వీసా సమస్యల కారణంగా లక్కీ అనేక పోటీలకు దూరమయ్యాడు. వరల్డ్ స్నూకర్ ఛాంపియన్‌షిప్ లో టాప్ 64 ని చేరుకోలేకపోవడం వల్ల సీజన్ చివరిలో పర్యటన నుండి తప్పుకున్నాడు.

2013 ప్రపంచ స్నూకర్ ఛాంపియన్‌షిప్ ప్రాధమిక రౌండ్లలో ఔత్సాహికుడిగా పోటీపడి, పాల్ వైక్స్ చేతిలో 5–3తో ఓడిపోయాడు. 

## పాల్గొన్న పోటీలు
* 2015 సెమీ ఫైనలిస్ట్ - స్నూకర్ క్రౌన్ - ఆల్ ఇండియా ఓపెన్ టోర్నమెంట్ - ఢిల్లీ
* 2015 క్వార్టర్ ఫైనలిస్ట్ ఆల్ ఇండియా ఇన్విటేషనల్ స్నూకర్ ఈవెంట్ - చెన్నై
* 2014 టాప్ 16 ప్రపంచ స్నూకర్ ఛాంపియన్‌షిప్ - బెంగళూరు
* 2013 ఏపిపిబిఎస్ఏ స్నూకర్ ఈవెంట్ - విజేత
* 2013 ఇండియన్ ఓపెన్ ప్రీ-క్వాలిఫైయింగ్ - ఢిల్లీ - క్వాలిఫైయర్
* 2013 ఫిల్మ్ నగర్ స్నూకర్ ఈవెంట్ - విజేత
* 2013 కేవలం స్నూకర్ అకాడమీ ఈవెంట్ - విజేత
* 2013 ఆల్ ఇండియా భీమవరం ఇన్విటేషనల్ స్నూకర్ ఈవెంట్ - విజేత
* 2012 79 వ ఇండియన్ నేషనల్ స్నూకర్ ఛాంపియన్‌షిప్ - ర్యాంక్ 6
* 2011 సిసిఐ ఇన్విటేషనల్ స్నూకర్ టోర్నమెంట్ - క్వార్టర్ ఫైనలిస్ట్
* 2011 శ్యామ్ ష్రాఫ్ మెమోరియల్ - ఖార్ జింఖానా ఇన్విటేషనల్ స్నూకర్ టోర్నమెంట్ - క్వార్టర్ ఫైనలిస్ట్
* 2010 77 వ ఇండియన్ నేషనల్ స్నూకర్ ఛాంపియన్‌షిప్ - రన్నరప్
* 2009 ఐబిఎస్ఎఫ్ వరల్డ్ స్నూకర్ (మెన్) ఛాంపియన్‌షిప్ - టాప్ 16
* 2009 76 వ ఇండియన్ నేషనల్ స్నూకర్ ఛాంపియన్‌షిప్ - టాప్ 16
* 2009 బియుసిఎస్ సింగిల్స్ స్నూకర్ ఛాంపియన్‌షిప్ - బంగారు పతక విజేత
* 2009 సిసిఐ ప్లాటినం జూబ్లీ స్నూకర్ ఛాంపియన్‌షిప్ - టాప్ 16
* 2008 75 వ ఇండియన్ నేషనల్ స్నూకర్ ఛాంపియన్‌షిప్ - టాప్ 16
* 2008 3 వ పిసిఎల్-మనీషా ఆహ్వాన స్నూకర్ ఛాంపియన్‌షిప్ - రన్నరప్
* 2008 సిరి ఫోర్ట్ హ్యాండిక్యాప్ స్నూకర్ ఛాంపియన్‌షిప్ - విజేత
* 2007 74 వ ఇండియన్ నేషనల్ స్నూకర్ ఛాంపియన్‌షిప్ - టాప్ 16
* 2006 ఇండియా నేషనల్ బిలియర్డ్స్ & స్నూకర్ (U-21) 3 వ స్థానంలో ఉంది
* 2006 ఏపి స్టేట్ సీనియర్ బిలియర్డ్స్ & స్నూకర్ ఛాంపియన్‌షిప్ - విజేత
* 2006 ఏపి స్టేట్ స్నూకర్ (యు-21) ఛాంపియన్
* 2005 ఏపి స్టేట్ స్నూకర్ (యు-21) ఛాంపియన్
* 2004 ఏపి స్టేట్ స్నూకర్ (యు-21) ఛాంపియన్
* 2003 ఏపి స్టేట్ స్నూకర్ (యు-21) ఛాంపియన్
* 2002 ఏపి స్టేట్ స్నూకర్ (యు-21) ఛాంపియన్
* 2001 ఏపి స్టేట్ స్నూకర్ (యు-21) ఛాంపియన్

## మూలాలు

వర్గం:1985 జననాలు
వర్గం:జీవిస్తున్న ప్రజలు
వర్గం:హైదరాబాదు జిల్లా క్రీడాకారులు
వర్గం:హైదరాబాదు జిల్లా వ్యక్తులు
అమ్ము అభిరామి

**అమ్ము అభిరామి** భారతీయ సినిమా నటి. ఆమె తమిళ్, తెలుగు సినిమాల్లో నటించింది. అమ్ము అభిరామి 2017లో తమిళంలో విడుదలైన భైరవ సినిమా ద్వారా సినీరంగంలోకి అడుగు పెట్టింది.

## నటించిన సినిమాలు
 

## మూలాలు

వర్గం:తమిళ నటులు
వర్గం:భారతీయ సినిమా నటీమణులు
వర్గం:2000 జననాలు
ధంకర్ సరస్సు

**ధంకర్ సరస్సు** (ఆంగ్లం: Dhankar Lake) భారతదేశంలోని హిమాచల్ ప్రదేశ్ రాష్ట్రంలో గల లాహౌల్ స్పితి జిల్లాలో కలదు.
## భౌగోళికం
ఇది స్పితి లోయలో 4,140 మీటర్ల లోతు కలిగి, లాహౌల్ స్పితి జిల్లాలోని ధంకర్ మఠం దగ్గర ఉంది. ఈ మఠం నుండి ఒక ట్రెక్ ద్వారా సరస్సును చేరుకోవచ్చు.
## మూలాలు


వర్గం:సరస్సులు
వర్గం:నీటి వనరులు
వర్గం:హిమాచల్ ప్రదేశ్
పసుపు ఆకుమచ్చ తెగులు

**ఆకుమచ్చ తెగులు** పసుపు పంట చివరి దశలో అంటే నవంబర్ , డిసెంబర్ మాసాలలో ఎక్కువగా కనబడుతుంది.

## కారణాలు

1.గాలిలో ఎక్కువ తేమ , తక్కువ ఉష్ణోగ్రత ఉండటం.
2.పంటలో సూక్ష్మ వాతావరణం ఎక్కువ తేమగా ఉండటం.
3.పంట అవశేషాలు పొలంలో,పొలం చుట్టూ ఉండటం.

## లక్షణాలు

మొదట ఆకుల పై చిన్న చిన్న పసుపు రంగు చుక్కలు ఏర్పడతాయి.క్రమేపి ఇవి చిన్న చిన్న గోధుమ రంగు మచ్చలుగా మారుతాయి. తెగులు తీవ్రమైతే మచ్చలు ఎక్కువై ఆకు మాడిపోతుంది. దుంపలు,కొమ్మలు ఎదుగుదల తగ్గి దిగుబడి,నాణ్యత తగ్గిపోతాయి.
## యాజమాన్య పద్ధతులు

1.విత్తనశుద్ధి చేయాలి.

2.తెగులుతో మచ్చలు ఉన్న,ఎండిన ఆకులను తొలగించి రాల్చి వేయాలి.

## సేంద్రియ నివారణ

1.ఆవు మూత్రాన్ని మట్టి కుండలో తీసుకుని ఒకవారము పులియా నివ్వాలి.దీనిని పంటపై పిచికారి చేసి శిలీంధ్ర తెగుళ్ళను నివారించవచ్చు .

2.ఒక లీటరు ఆవు మూత్రాన్ని ఒక లీటరు మజ్జిగ,8లీటర్ల నీటితో కలిపిన మిశ్రమాన్ని పంట పైన పిచికారీ చేసి శిలీంద్ర తెగులని నివారించవచ్చు.
## మూలాలు


వర్గం:పంటలు
వర్గం:వ్యవసాయం
వర్గం:మొక్కలు
వర్గం:తెగుళ్లు
ఆర్.ఎస్. ప్రవీణ్ కుమార్

**రేపల్లె శివ ప్రవీణ్ కుమార్** 1995 బ్యాచ్‌కు చెందిన ఐపీఎస్‌ అధికారి. రాజకీయ నాయకుడు , ఆయన తెలంగాణ రాష్ట్ర సాంఘిక సంక్షేమ శాఖ (గురుకులాల) కార్యదర్శిగా  పనిచేశాడు. 

## జననం, విద్యాభాస్యం
ఆర్.ఎస్. ప్రవీణ్ కుమార్ తెలంగాణ రాష్ట్రం, జోగులాంబ గద్వాల్ జిల్లా, ఆలంపూర్ లో, 1967 నవంబరు 23న బీఆర్‌ సవరన్న, ప్రేమమ్మ దంపతులకు జన్మించాడు. ఆయన హైదరాబాద్ రాజేంద్రనగర్‌ అగ్రికల్చర్‌ వర్సిటీ నుండి వెటర్నరీ సైన్స్‌లో మాస్టర్స్, అమెరికా, మసాచుసెట్స్‌ లోని హార్వర్డ్ వర్సిటీ నుండి పబ్లిక్‌ అడ్మినిస్ట్రేషన్‌లో మాస్టర్స్‌ పూర్తి చేశాడు.
## వృత్తి జీవితం
* కరీంనగర్‌ ఎస్పీ (2001 నుంచి 2006) 
* అనంతపూర్ జిల్లా ఎస్పీ 
*గ్రేహౌండ్స్‌ ఐజీ 
*హైదరాబాద్‌ - డీసీపీ (క్రైమ్‌), 
*హైదరాబాద్‌ జాయింట్‌ సీపీ - (స్పెషల్‌ బ్రాంచ్‌)
* తెలంగాణ సాంఘిక సంక్షేమ గురుకుల విద్యాలయాల సంస్థ (తెలంగాణ సోషల్ వెల్ఫేర్ రెసిడెన్షియల్ ఎడ్యుకేషనల్ ఇన్స్టిట్యూషన్స్ సొసైటీ) కార్యదర్శి ( 2013 - 20 జూలై 2021) 
* ఏకలవ్య మోడల్‌ రెసిడెన్షియల్‌ స్కూల్‌ సొసైటీ (ఈఎంఆర్‌ఎస్‌ఎస్‌) కార్యదర్శిగా, ఎస్సీ స్టడీ సర్కిల్‌ డైరెక్టర్‌గా, తెలంగాణ గురుకుల విద్యా సంస్థల నియామక బోర్డు (టీఆర్‌ఈఐఆర్‌బీ) చైర్మన్‌గా పనిచేశాడు.
2001 నుంచి 2004 వరకు కరీంనగర్ జిల్లా ఎస్.పిగా పనిచేసినపుడు ఆయనకు మంచి గుర్తింపు వచ్చింది. నక్సలిజాన్ని అణిచివేయడానికి చర్యలు తీసుకుంటూనే సంక్షేమ కార్యక్రమాలు చేపట్టాడు. ప్రభుత్వ ఉపాధ్యాయులు తాము పనిచేస్తున్న ఊళ్ళోనే ఉండేలా ప్రోత్సహించాడు. భూమి లేని పేదలకు భూములు పంచడానికి కృషి చేశాడు.

హైదరాబాద్ పోలీసు నేరవిభాగంలో డిసిపిగా పనిచేస్తున్నపుడు పెరుగుతున్న సైబర్ నేరాలను దృష్టిలో ఉంచుకుని ప్రత్యేక సెల్, ఠాణాల కోసం ప్రభుత్వానికి ప్రతిపాదనలు పంపాడు. వీటి ఆధారంగా తర్వాతి కాలంలో అక్కడ సైబర్ క్రైం సెల్ ఏర్పాటు అయ్యాయి. పోలీస్ వెబ్‌సైట్ సృష్టిలో కూడా ఆయన కృషి చేశాడు.

ఆర్.ఎస్. ప్రవీణ్ కుమార్ 2020 జూన్లో ఐజీ నుంచి అడిషనల్‌ డైరెక్టర్‌ జనరల్‌గా పదోన్నతి పొందాడు. ఆయన తన 26 ఏళ్లు సర్వీస్ తరువాత 19 జూలై 2021న స్వచ్ఛంద పదవీ విరమణ కోరుతూ ప్రభుత్వానికి దరఖాస్తు చేసుకున్నాడు. ఆయన స్వచ్ఛంద పదవీ విరమణ (వీఆర్‌ఎస్‌) ను ప్రభుత్వం 20 జూలై 2021న ఆమోదించింది.

## స్వేరో సంస్థ
గురుకులాల్లో చదివిన పూర్వవిద్యార్థులతో ‘స్వేరో’ సంస్థను ఏర్పాటు చేశారు. వారు ఇచ్చిన విరాళాలను విద్యార్థుల శ్రేయస్సుకు ఖర్చు పెడతారు. ఇందులో సభ్యత్వం తీసుకున్నవారు ‘స్వేరో’ సిద్ధాంతాల మేరకు పనిచేయాలన్న షరతు పెట్టారు.

## రాజకీయ జీవితం
ఆర్‌.ఎస్. ప్రవీణ్‌ కుమార్‌ 2021 ఆగస్టు 8లో బహుజన్‌ సమాజ్‌ పార్టీలో చేరాడు. ఆయన ప్రస్తుతం తెలంగాణ రాష్ట్ర అధ్యక్షుడిగా పనిచేస్తున్నాడు. ఆయన లో జరిగిన అసెంబ్లీ ఎన్నికల్లో సిర్పూర్ శాసనసభ నియోజకవర్గం నుండి బీఎస్‌పీ అభ్యర్థిగా పోటీ చేసి 44,646 ఓట్లు సాధించి మూడో స్థానంలో నిలిచాడు. ఆర్‌.ఎస్. ప్రవీణ్‌ కుమార్‌ 2024 మార్చి 16న బహుజన్‌ సమాజ్‌ పార్టీకి రాజీనామా చేశాడు.

ఆర్‌.ఎస్. ప్రవీణ్ కుమార్ మార్చి 18న గజ్వేల్‌ ఎర్రవల్లిలోని ఫామ్ హౌస్‌లో మాజీ ముఖ్యమంత్రి, బీఆర్ఎస్ పార్టీ అధ్యక్షుడు కేసీఅర్ సమక్షంలో భారత్ రాష్ట్ర సమితి పార్టీలో చేరాడు.

## మూలాలు

వర్గం:1967 జననాలు
వర్గం:జోగులాంబ గద్వాల జిల్లా వ్యక్తులు
బక్కని నరసింహులు

**బక్కని నరసింహులు** తెలంగాణ రాష్ట్రానికి చెందిన రాజకీయ నాయకుడు. ఆయన ప్రస్తుతం తెలంగాణ తెలుగుదేశం పార్టీ రాష్ట్ర (టీటీడీపీ) అధ్యక్షుడిగా ఉన్నాడు.

## జననం, విద్యాభాస్యం
బక్కని నరసింహులు తెలంగాణ రాష్ట్రం, రంగారెడ్డి జిల్లా, ఫరూఖ్‌నగర్ మండలం, లింగారెడ్డి గూడ గ్రామంలో జన్మించాడు. ఆయన 1970లో ఫరూఖ్‌నగర్ లోని జిల్లా పరిషత్ ఉన్నత పాఠశాలలో పదవ తరగతి పూర్తి చేశాడు.

## రాజకీయ జీవితం
బక్కని నరసింహులు 1983లో తెలుగుదేశం పార్టీలో సాధారణ కార్యకర్తగా తన రాజకీయ జీవితాన్ని ప్రారంభించాడు. ఆయన ఉమ్మడి మహబూబ్​నగర్​ జిల్లా తెలుగుదేశం పార్టీలో వివిధ హోదాల్లో పనిచేశాడు. నరసింహులు 1994లో జరిగిన ఆంధ్రప్రదేశ్ అసెంబ్లీ ఎన్నికల్లో షాద్‌నగర్‌ నియోజకవర్గం నుండి తెలుగుదేశం పార్టీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి పి.శంకరరావు పై 45822 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీలోకి అడుగు పెట్టాడు. ఆయన 1999లో జరిగిన ఎన్నికల్లో టిడిపి & బీజేపీ పొత్తుల్లో భాగంగా బీజేపీకి ఈ స్థానం కేటాయించడంతో ఆయన పోటీకి దూరంగా ఉన్నాడు. నరసింహులు 2004లో జరిగిన అసెంబ్లీ ఎన్నికల్లో షాద్‌నగర్‌ నియోజకవర్గం నుండి తెలుగుదేశం పార్టీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి పి.శంకరరావు చేతిలో 10632 ఓట్ల తేడాతో ఓటమిపాలయ్యాడు.

అనంతరం ఆయన తెలుగుదేశం పార్టీ షాద్‌నగర్‌ నియోజక వర్గ ఇన్‌చార్జిగా, టీడీపీ రాష్ట్ర కార్యదర్శిగా, కార్యనిర్వాహక కార్యదర్శిగా, ఎస్సీ సెల్‌ రాష్ట్ర అధ్యక్షుడిగా, టీటీడీ పాలకమండలి సభ్యుడిగా, టీడీపీ ఎన్నికల కమిటీ సభ్యుడిగా, క్రమశిక్షణ కమిటీ సభ్యుడిగా, ఉమ్మడి మహబూబ్​నగర్​ జిల్లా టీడీపీ అధ్యక్షుడిగా, టీడీపీ జాతీయ కార్యవర్గ సభ్యుడిగా, జాతీయ ప్రధాన కార్యదర్శిగా పనిచేశాడు. బక్కని నరసింహులు 2014 పార్లమెంట్ ఎన్నికల్లో నాగర్‌కర్నూల్ లోక్‌సభ నుండి టీడీపీ అభ్యర్థిగా పోటీ చేసి ఓటమి పాలయ్యాడు. నర్సింహులు 19 జూలై 2021న తెలంగాణ తెలుగుదేశం పార్టీ రాష్ట్ర అధ్యక్షుడిగా నియమితుడయ్యాడు. బక్కని నర్సింహులు టీడీపీ పొలిట్ బ్యూరో సభ్యుడిగా & జాతీయ కార్యదర్శిగా 2022 నవంబరు 04న నియమితుడయ్యాడు.

## మూలాలు

వర్గం:తెలంగాణ వ్యక్తులు
వర్గం:రంగారెడ్డి జిల్లా నుండి ఎన్నికైన శాసన సభ్యులు
వర్గం:రంగారెడ్డి జిల్లా రాజకీయ నాయకులు
వర్గం:రంగారెడ్డి జిల్లా వ్యక్తులు
మ‌నిషి ( 2021 సినిమా)

**మ‌నిషి** 2021లో తెలుగులో విడుదలైన థ్రిల్లర్ సినిమా. ఎన్ ఫిలిం ప్రొడక్షన్స్ బ్యానర్ పై నాగుల స‌త్య‌నారాయ‌ణ గౌడ్ నిర్మించిన ఈ సినిమాకు వినోద్ నాగుల ద‌ర్శ‌క‌త్వం వహించాడు. నోయెల్ సీన్ , పూజిత పొన్నాడ, సిజ్జు ప్రధాన పాత్రల్లో నటించిన ఈ సినిమా 18 జూన్ 2021న స్పార్క్ ఓటీటీలో విడుదలైంది.

## నటీనటులు
*నోయెల్ సీన్ - చందు 
*పూజిత పొన్నాడ  - మధుమిత
* సిజ్జు - వీరరాజు
*అనిరుద్ సమీర్ - ఇంద్ర
*మేక రామకృష్ణ
*జయ నాయుడు 
*జబర్దస్త్ రాము
*తడివేలు

## సాంకేతిక నిపుణులు
*బ్యానర్:  ఎన్ ఫిలిం ప్రొడక్షన్స్
*నిర్మాత:  నాగుల స‌త్య‌నారాయ‌ణ గౌడ్
*దర్శకత్వం:  వినోద్ నాగుల
*కథ & స్క్రీన్ ప్లే: బ‌య్య‌వ‌ర‌పు ర‌వి
*స్క్రీన్ ప్లే, మాటలు : సతీష్ కె. కట్టా
*సంగీతం:వినోద్ యాజమాన్య 
*సినిమాటోగ్రఫీ: యస్వంత్ కృష్ణ 
*ఎడిటింగ్: రాజేంద్రప్రసాద్ మారేపల్లి 
*పాటలు : గోసాల రాంబాబు
*ఆర్ట్ డైరెక్టర్ : మోహన్ తాళ్లూరి
*కొరియోగ్రఫి: రాజ్ పైడే 
*ఎగ్జిక్యూటివ్ నిర్మాత: అనిల్ కుమార్ పల్లికొండ
*సహా నిర్మాత: గౌతమ్ రెడ్డి

## మూలాలు

## బయటి లింకులు
* 

వర్గం:2021 తెలుగు సినిమాలు
నారాయణ్ రాణే

**నారాయణ్  తాటు రాణే** ( 1952 ఏప్రిల్ 10) భారతదేశానికి చెందిన రాజకీయ నాయుడు, మహారాష్ట్ర మాజీ ముఖ్యమంత్రి. ప్రస్తుతం ఇతను కేంద్ర సూక్ష్మ స్థూల మధ్య తరహా పరిశ్రమల శాఖ మంత్రిగా బాధ్యతలు నిర్వహిస్తున్నాడు.

## తొలినాళ్ళ జీవితం
రాణే 1952 ఏప్రిల్ 19వ తారీఖున ముంబై పట్టణంలో జన్మించాడు. ఇతనికి నీలిమ రాణే తో వివాహమైంది, వీరికి ఒక కుమారుడు, ఒక కుమార్తె. 

## రాజకీయ జీవితం
నారాయణ్ రాణే 1996లో మహారాష్ట్ర రెవెన్యూ మంత్రిగా బాధ్యతలు చేపట్టాడు. ఆ తరువాత  శివసేన-బిజెపి ఉమ్మడి ప్రభుత్వంలో ఆయన రెండవ ముఖ్యమంత్రిగా పనిచేశాడు. 2005 లో శివసేనను విడిచిపెట్టి భారత జాతీయ కాంగ్రెస్‌లో చేరాడు.

ఇతను 2009 లో తన స్థానిక నియోజకవర్గం మాల్వన్ నుండి మెజారిటీతో ఎన్నికయ్యాడు, కాని 2014 అసెంబ్లీ ఎన్నికల్లో ఓడిపోయాడు.

2021 జులై 7 నుండి కేంద్ర సూక్ష్మ స్థూల మధ్య తరహా పరిశ్రమల శాఖ మంత్రిగా బాధ్యతలు నిర్వహిస్తున్నాడు.

## మైలు రాళ్లు
1996: శివసేన బిజెపి ప్రభుత్వంలో మహారాష్ట్ర రెవెన్యూ మంత్రి అయ్యాడు. 

1999: మహారాష్ట్ర ముఖ్యమంత్రిగా ఎన్నికయ్యాడు. 

2005: శివసేన నుండి ఇండియన్ నేషనల్ కాంగ్రెస్‌లో చేరాడు.

2008: ప్రహార్ (వార్తాపత్రిక) ను ప్రారంభించాడు. 

2009: మహారాష్ట్ర రెవెన్యూ మంత్రిగా బాధ్యతలు స్వీకరించాడు. 

2017: మహారాష్ట్ర స్వాభిమాన్ పక్ష పార్టీ స్థాపన.

## మూలాలు

వర్గం:1952 జననాలు
రుష్మి చక్రవర్తి

**రుష్మి చక్రవర్తి** (జననం 9 అక్టోబరు 1977) తెలంగాణకు చెందిన ప్రొఫెషనల్ టెన్నిస్ క్రీడాకారిణి. ఈమె రికార్డుస్థాయిలో 52 ఐటిఎఫ్ టైటిల్స్ గెలుచుకుంది. భారతదేశానికి చెందిన మహిళా క్రీడాకారిణి సాధించిన అత్యధిక బహుమతులు ఇవి. 2005 సెప్టెంబరులో కోల్‌కతాలో జరిగిన డబ్ల్యుటిఏ టూర్ టోర్నమెంట్ సన్‌ఫీస్ట్ ఓపెన్‌లో మొదటి రౌండ్‌లో ఆడిన రుష్మి ప్రొఫెషనల్‌ క్రీడాకారిణిగా ఎదిగింది.

## జననం
రుష్మి 1977, అక్టోబరు 9న తెలంగాణ రాష్ట్ర రాజధాని హైదరాబాదులో జన్మించింది.

## టెన్నిస్ కెరీర్
### 2005-2010
ఐటిఎఫ్ సర్క్యూట్ క్రీడాకారిణి అయిన రుష్మి, తన కెరీర్‌లో 2005, 2006లలో ఉమెన్స్ టెన్నిస్ అసోసియేషన్ (డబ్ల్యుటిఏ) సన్‌ఫీస్ట్ ఓపెన్‌లో రెండుసార్లు ఆడింది. రెండుసార్లు మొదటి రౌండ్ లోనే ఓడిపోయింది. 2003 ఆఫ్రో-ఏషియన్ గేమ్స్‌లో నాలుగు పతకాలు (రెండు బంగారు పతకాలు) గెలుచుకుంది.  2002, 2006, 2010లలో జరిగిన ఆసియా క్రీడలలో భారతదేశానికి ప్రాతినిధ్యం వహించింది. విదేశాల్లో జరిగిన డబ్ల్యుటిఏ టోర్నమెంట్‌లో తొలిసారిగా పాల్గొన్న రుష్మి, మలేషియా ఓపెన్ క్వాలిఫైయింగ్‌లో ఓడిపోయింది. ఢిల్లీలో జరిగిన 2010 కామన్వెల్త్ క్రీడలలో కూడా పాల్గొని, కేటీ ఓబ్రెయిన్‌ను ఓడించి క్వార్టర్ ఫైనల్‌కు చేరుకుంది. సానియా మీర్జాతో కలిసి డబుల్స్ కాంస్య పతకాన్ని గెలుచుకుంది.

### 2012
2012 లండన్ ఒలింపిక్స్‌లో మహిళల డబుల్స్‌లో సానియా మీర్జాతో ఆడటానికి వైల్డ్‌కార్డ్ ప్రవేశం లభించింది. తొలి రౌండ్ లో తైవాన్ కు చెందిన హ్సీహ్ సు వీ - చువాంగ్ చియా జంగ్ లతో జరిగిన మ్యాచ్ లో మూడు సెట్లలో ఓడిపోయింది.

## మూలాలు

## బయటి లింకులు
* 

వర్గం:1977 జననాలు
వర్గం:హైదరాబాదు జిల్లా మహిళా క్రీడాకారులు
వర్గం:జీవిస్తున్న ప్రజలు
వర్గం:టెన్నిస్ క్రీడాకారులు
బ్యాండ్ బాజా

**బ్యాండ్ బాజా** 2018 నవంబరు 23న విడుదలైన తెలుగు సినిమా. ఎ.ఎస్. ప్రొడక్షన్స్ బ్యానరులో ఎస్.కె. నయీమ్ అహ్మద్ నిర్మించిన ఈ సినిమాకు నగేష్ నారదాసి దర్శకత్వం వహించాడు. ఇందులో తనీష్, రూపాల్, సత్య కృష్ణన్, నాగినీడు తదితరులు నటించగా, విజయ్ కురాకుల సంగీతం సమకూర్చాడు.

## నటవర్గం

* తనీష్
* రూపాల్
* సత్య కృష్ణన్
* నాగినీడు
* దువ్వాసి మోహన్
* గుండు హనుమంతరావు
* ఆనంద్
* విజయ్ రంగరాజు
* నల్ల వేణు
* కోటేశ్వరరావు
* అశోక్
* ఆలపాటి లక్ష్మి

## పాటలు
ఈ సినిమాకు విజయ్ కురాకుల సంగీతం అందించాడు.

# అది మరి నీవేనా - దీపు, శ్రీచరణ్
# గొడవే - లిప్సిక
# బ్యాండ్ బాజా - దీపు
# చిరుగాలే చిరుగాలి - దీపు, శ్రావణ భార్గవి
# తొలకరి జిలకరమా - రాహుల్ సిప్లిగంజ్, లిప్సిక

## మూలాలు

వర్గం:2018 తెలుగు సినిమాలు
వర్గం:తెలుగు ప్రేమకథా సినిమాలు
ఆర్వీ కర్ణన్

**ఆర్వీ కర్ణన్‌** 2012 బ్యాచ్‌కు చెందిన ఐఏఎస్‌ అధికారి.ఆయన 2007లో ఇండియన్ ఫారెస్ట్ సర్వీసెస్ ఎగ్జామ్స్ లో టాపర్ గా నిలిచి, 2012లో యు.పి.ఎస్.సి. సివిల్స్ పరీక్షల్లో 158వ ర్యాంకు సాధించాడు.  కర్ణన్‌ 19 జూలై 2021న కరీంనగర్‌ జిల్లా కలెక్టర్‌గా నియమితుడయ్యాడు.

## వృత్తి జీవితం
ఆర్వీ కర్ణన్‌ 2007లో నిర్వహించిన ఇండియన్ ఫారెస్ట్ సర్వీసెస్ ఎగ్జామ్స్ లో మొదటి ర్యాంకు సాధించాడు. ఆయన తొలిసారి యు.పి.ఎస్.సి. సివిల్స్ పరీక్షలు రాసి, విఫలమై,   2012లో జరిగిన యు.పి.ఎస్.సి. సివిల్స్ పరీక్షల్లో 158వ ర్యాంకు సాధించాడు. ఆర్వీ కర్ణన్‌ ను తెలంగాణ రాష్ట్రానికి ఐఏఎస్ అధికారిగా కేటాయించారు. 

*ఉట్నూర్ ఐటీడీఏ ప్రాజెక్ట్ డైరెక్టర్ 
*మంచిర్యాల జిల్లా కలెక్టర్: 2016 – 29 ఆగస్ట్ 2018 
*ఖమ్మం జిల్లా కలెక్టర్‌: 29 ఆగస్ట్ 2018 – 19 జూలై 2021
*కరీంనగర్ జిల్లా కలెక్టర్‌: 19 జూలై 2021 – 25 జులై 2023 
* నల్గొండ జిల్లా కలెక్టర్‌: 26 జులై 2023 - ప్రస్తుతం

## మూలాలు

వర్గం:1985 జననాలు
వర్గం:ఐ.ఏ.ఎస్.ఆఫీసర్లు